Wɔsiesiee Amanaman no Maa “Yehowa Nkyerɛkyerɛ” | Adesua\nSuasua Yesu Ahobrɛaseɛ ne N’ayamhyehyeɛ\nSuasua Yesu Akokoɔduro ne Ne Nhunumu\nWɔsiesiee Amanaman no Maa “Yehowa Nkyerɛkyerɛ”\nYehowa Reboa Ma Yɛayɛ Ɔkyerɛkyerɛ Adwuma no Wɔ Wiase Nyinaa\nJapanfo Anya Akyɛdeɛ Bi a na Wɔnhwɛ Kwan\nKɔ So Fa Nsi Yɛ Asɛnka Adwuma No\nKENKAN WƆ Afrikaans Cakchiquel (Central) Cambodian Dangme English Ewe French Ga Garifuna Greenlandic Hmong (White) Italian Kikongo Kimbundu Kwangali Kwanyama Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ndebele Ndonga Ngabere Nzema Portuguese Quechua (Ancash) Quechua (Ayacucho) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\nƆwɛn-Aban—Nea Adesua Nsɛm Wom | February 2015\n‘Amrado no bɛyɛɛ gyidini, ɛfiri sɛ Yehowa nkyerɛkyerɛ no maa ne ho dwirii no.’—ASOMAFOƆ NNWUMA 13:12.\nƆkwan bɛn so na Roma Asomdwoeɛ no boaa Yesu asuafo no ma wɔkaa asɛm no?\nNsakraeɛ a ɛbaa akwantuo mu no boaa Kristofo sɛn? Ɔkwan bɛn so na Hela kasa nso boaa wɔn?\nƆkwan bɛn so na Roma mmara ne Yudafo a na wɔte aman pii mu no boaa Kristofo?\n1-3. Adɛn nti na na ɛnyɛ mmerɛ mma Yesu asuafo no sɛ wɔbɛka asɛmpa no wɔ “amanaman nyinaa” mu?\nYESU KRISTO de adwuma kɛseɛ bi hyɛɛ n’akyidifo nsa. Ɔka kyerɛɛ wɔn sɛ ‘wɔnkɔyɛ aman nyinaa n’asuafoɔ.’ Ná ɛhia sɛ wɔka “ahennie ho asɛmpa” no kyerɛ nkurɔfo ‘wɔ asase so nyinaa de di amanaman nyinaa adanseɛ.’—Mateo 24:14; 28:19.\n2 Ná asuafo no dɔ Yesu, na na wɔn ani gye asɛmpa no ho. Nanso, ɛbɛyɛ sɛ wɔbisae sɛ, ‘Yɛbɛyɛ dɛn adi Yesu ahyɛdeɛ no so?’ Nea ɛdi kan koraa no, na wɔnnɔɔso. Bio, na nkurɔfo nim sɛ wɔaku Yesu, nanso na wɔrekyerɛkyerɛ nkurɔfo sɛ Yesu yɛ Onyankopɔn Ba. Afei nso, na nnipa pii susu sɛ asuafo no yɛ “nnipa a wɔnsuaa nwoma na wɔyɛ mpapahwekwaa.” (Asomafoɔ Nnwuma 4:13) Yudafo nyamesom akannifo no deɛ, na wɔakɔ asɔfodie sukuu, nanso na asuafo no nkɔɔ sukuu biara. Ná ɛsono asɛm a asuafo no reka, ɛnna ɛsono Yudafo atetesɛm a nyamesom akannifo no de akyerɛkyerɛ mfeɛ pii no. Esiane sɛ na nnipa mmu asuafo no wɔ Israel nti, na asuafo no ntumi nhu sɛ Roma Ahemman no mu nnipa bɛtie wɔn anaa.\n3 Ná Yesu abɔ n’asuafo no kɔkɔ sɛ nnipa bɛtan wɔn na wɔadi wɔn ani, na wɔbɛku wɔn mu binom mpo. (Luka 21:16, 17) Wɔn nnamfo ne wɔn abusuafo nso bɛyi wɔn ama. Ná ebinom bɛfrɛ wɔn ho Kristo asuafo, nanso na wɔbɛkyerɛkyerɛ atosɛm. Ná asuafo no bɛka asɛm no wɔ baabi a nsɛmmɔnedie ne awudisɛm ahyɛ hɔ mã. (Mateo 24:10-12) Ná wɔbɛyɛ dɛn aka asɛm no “akɔ asase ano nohoa”? (Asomafoɔ Nnwuma 1:8) Ɛbɛyɛ na sɛ asuafo no redwendwene ho sɛ, wɔbɛyɛ dɛn aka asɛm no wɔ saa amanehunu yi mu?\n4. Deɛn na ɛfirii asɛnka adwuma no mu baeɛ?\n4 Ɛwom sɛ na asuafo no nim sɛ adwuma no bɛyɛ den deɛ, nanso wɔdii Yesu ahyɛdeɛ no so kaa asɛm no wɔ Yerusalem, Samaria, ne aman foforɔ so. Bɛyɛ mfeɛ 30 akyi no, na wɔatutu akwan akɔ mmeae pii. Enti ɔsomafo Paulo tumi kaa sɛ ‘wɔaka asɛm no wɔ abɔdeɛ a ɛwɔ ɔsoro ase nyinaa mu.’ Wei maa nnipa a wɔfiri aman pii mu bɛyɛɛ asuafo. (Kolosefoɔ 1:6, 23) Nhwɛsoɔ bi ni: Berɛ a Paulo kaa asɛm no wɔ Kipro supɔ so no, Roma amrado no mpo bɛyɛɛ osuani ɛfiri sɛ “Yehowa nkyerɛkyerɛ no maa ne ho dwirii no.”—Kenkan Asomafoɔ Nnwuma 13:6-12.\nYesu hyɛɛ n’asuafo no bɔ sɛ ɔbɛka wɔn ho na honhom kronkron bɛboa wɔn ma wɔaka asɛm no\n5. (a) Ɛbɔ bɛn na Yesu hyɛɛ n’asuafo no? (b) Dɛn na abakɔsɛm nwoma bi ka fa mfeɛ 2,000 a atwam no ho?\n5 Ná asuafo no nim sɛ wɔn ankasa ahoɔden ntumi mma wɔnka asɛm no wɔ asase so nyinaa. Ná wɔnim nso sɛ Yesu ahyɛ wɔn bɔ sɛ ɔbɛka wɔn ho na honhom kronkron bɛboa wɔn. (Mateo 28:20) Ɛbɛtumi aba sɛ nneɛma a ɛkɔɔ so saa berɛ no nso boaa asuafo no. Abakɔsɛm nwoma bi ka sɛ na mfeɛ 2,000 a atwam no yɛ berɛ pa a Kristofo bɛtumi aka asɛm no. Akyire yi Kristofo no huu sɛ Onyankopɔn abue kwan ama wɔn.\n6. (a) Dɛn na yɛbɛhwɛ wɔ adesua yi mu? (b) Dɛn na yɛbɛsusu ho wɔ adesua a ɛdi hɔ no mu?\n6 Enti Yehowa de ne ho gyee wiase nsɛm mu wɔ asomafo no berɛ so sɛnea ɛbɛyɛ a Kristofo bɛnya kwan aka asɛmpa no? Bible nka biribiara saa. Nanso yɛnim sɛ, na Yehowa pɛ sɛ ne nkurɔfo ka asɛmpa no, na Satan antumi ansi wɔn kwan. Adesua yi mu no, yɛbɛhwɛ nneɛma bi a ɛkɔɔ so wɔ asomafo no berɛ so a yɛbɛtumi aka sɛ ɛma ɛyɛɛ mmerɛ sɛ asuafo no bɛka asɛmpa no. Adesua a ɛdi hɔ mu no, yɛbɛhwɛ nneɛma bi a aboa yɛn nnansa yi ma yɛatumi aka asɛmpa no wɔ wiase nyinaa.\n7. Deɛn ne Roma Asomdwoeɛ no, na dɛn na ɛma saa berɛ no yɛ soronko wɔ mmerɛ foforɔ ho?\n7 Asomafo no berɛ so no, ɛsiane asomdwoeɛ a na ɛwɔ Roma Ahemman no mu nti, ɛyɛɛ mmerɛ maa asuafo no sɛ wɔbɛka asɛmpa no. Ná wɔfrɛ saa berɛ no Roma Asomdwoeɛ anaa Pax Romana wɔ Latin kasa mu. Saa berɛ no, Roma aban no amma kwan amma obiara ante atua. Nanso, ɛtɔ da bi a na akokoakoko sisi sɛnea na Yesu ahyɛ nkɔm no. (Mateo 24:6) Romafo no sɛee Yerusalem afe 70, na wɔdii ako nketewa wɔ mmeae bi a ɛbɛn ahemman no ahyeɛ so. Nanso, na asomdwoeɛ wɔ ahemman no fã kɛseɛ no ara, na wei ma ɛyɛɛ mmerɛ sɛ asuafo no bɛtutu akwan akɔka asɛm no. Saa asomdwoeɛ berɛ yi dii bɛyɛ mfeɛ 200. Nwoma bi ka sɛ ɛmmaa da wɔ nnipa asetenam sɛ nnipa pii bɛnya asomdwoeɛ berɛ tenten saa.\n8. Asomdwoeɛ a ɛbaa Roma ahemman mu no boaa asuafo no sɛn?\n8 Kristo awoɔ akyi bɛyɛ mfeɛ 250 no, nwomanimfo bi a ne din de Origen twerɛɛ saa asomdwoeɛ berɛ yi ho asɛm. Ɔkaa sɛ ɛsiane sɛ na aman pii hyɛ Romafo no ase nti, anyɛ den amma asuafo no sɛ wɔbɛka asɛm no wɔ saa aman no nyinaa mu. Nkurɔfo anko amma wɔn man, mmom na wɔtete wɔn nkuraase asomdwoeɛ mu. Enti Origen susuu sɛ wei na ɛmaa nnipa pii nyaa hokwan tiee ɔdɔ ne asomdwoeɛ ho asɛm a na asuafo no reka no. Ɛwom sɛ asuafo no hyiaa ɔtaa deɛ, nanso wɔde asomdwoeɛ berɛ no dii dwuma yie kaa asɛmpa no wɔ baabiara.—Kenkan Romafoɔ 12:18-21.\nAKWANTUO YƐƐ MMERƐ\n9, 10. Nneɛma bɛn na ɛmaa akwantuo yɛɛ mmerɛ maa asuafo no?\n9 Romafo yiyii akwan a ne tenten bɛboro kilomita 80,000 wɔ ahemman no mu nyinaa. Ná saa akwan no boa Roma asraafo a wɔyɛ den no ma wɔtumi yɛ ntɛm kɔ baabiara kɔko de bɔ wɔn nsase ho ban. Wei ma wɔkɔɔ so dii aman a wɔhyɛ wɔn ase no so. Wɔyiyii akwan yi too kwaeɛ ne mmepɔ mu ne anweatam so, na Kristofoɔ faa so kɔkaa asɛm no wɔ mmeae pii.\nAkwan a Romafo yiyiiɛ no ma ɛyɛɛ mmerɛ maa asuafo no sɛ wɔbɛka asɛm no wɔ mmeae pii\n10 Akwan a Romafo yiyii akyi no, na wɔde po so ahyɛn nso tutu akwan. Wɔfaa nsubɔnten, nsuka, ne ɛpo so kɔɔ ahemman no mu baabiara. Nokwasɛm ne sɛ, na Romafo no wɔ po so akwan bɛboro 900. Enti na Kristofo nso tumi de ahyɛn tutu akwan kɔ mmeae pii. Ná wɔnhia akwantuo tumi krataa biara ansa na wɔakɔ ɔman foforɔ so. Afei nso, na nkurɔfo nim sɛ Romafo twe nsɛmmɔnedifo aso paa, enti na akwanmukafo nnɔɔso wɔ akwan so. Saa ara nso na na Roma asraafo ahyɛn nenam po so, enti na akwantufo nsuro sɛ akorɔmfo bɛto ahyɛ wɔn so. Ɛwom sɛ Bible ka sɛ Paulo de po so ahyɛn tutuu akwan ma ɛguu asu mmerɛ bi, na ɛtɔ mmerɛ bi nso a na ɔhyia asiane wɔ po so deɛ, nanso Bible anka sɛ akorɔmfo to hyɛɛ no so wɔ po so. Enti na akwan so akwantuo ne ɛpo so deɛ nyinaa nyɛ hu.—2 Korintofoɔ 11:25, 26.\nNá ɛnyɛ den koraa sɛ obi bɛbuebue nwoma mu ahwehwɛ twerɛsɛm bi (Hwɛ nkyekyɛm 12)\n11. Adɛn nti na asuafo no de Hela kasa dii dwuma?\n11 Mmeae pii a na Romafo di so no, kane no na ɛhyɛ Hela sodifo, Alexander Ɔkɛseɛ no ase. Enti nkurɔfo a wɔwɔ saa mmeae no suaa Hela kasa bi a wɔfrɛ no Koine. Ɛno nti, na asuafo no tumi ka asɛm no kyerɛ nkurɔfo wɔ saa kasa no mu. Ná wɔakyerɛ Hebri Kyerɛwnsɛm no ase kɔ Hela kasa mu, enti na wɔtumi kenkan mu nsɛm kyerɛ wɔn. Ná nkurɔfoɔ pii nim saa nkyerɛaseɛ a wɔfrɛ no Septuagint no. Yudafo a na wɔte Egypt no na wɔkyerɛɛ aseɛ. Wɔn a wɔtwerɛɛ Bible no de Hela kasa na ɛtwerɛɛ Bible no fã a aka nyinaa nso. Ná wɔwɔ nsɛmfua pii wɔ Hela kasa mu, enti na ɛyɛ kasa a wɔbɛtumi de akyerɛkyerɛ nokorɛ a emu dɔ a ɛwɔ Bible mu no mu. Bio, Hela kasa no boaa asafo ahodoɔ no maa wɔne wɔn ho dii nkitaho, na ɛmaa baakoyɛ tenaa wɔn mu.\n12. (a) Deɛn ne nwoma a wɔbuebue mu, na adɛn nti na na ɛyɛ mmerɛ sɛ wɔde ɛno bɛdi dwuma sene nwoma mmobɔwee no? (b) Berɛ bɛn na Kristofo dodoɔ no ara fii aseɛ de nwoma dii dwuma?\n12 Deɛn na na tete Kristofo no de kyerɛkyerɛ Bible? Nea ɛdi kan, wɔde nwoma mmobɔwee na ɛdii dwuma. Nanso, na nwoma mmobɔwee no akenkan ne ne soa nna fam. Berɛ biara a Kristoni bi rehwehwɛ twerɛsɛm bi no, na ɛsɛ sɛ ɔsane nwoma mmobɔwee no mu, na ɔwie a wasan abobɔ. Ná nwoma mmobɔwee no fã baako pɛ na wɔtaa twerɛ. Ná Mateo Asɛmpa no nko ara yɛ nwoma mmobɔwee baako mua. Afei nkurɔfo fii aseɛ de nwoma a wɔbuebue mu dii dwuma. Ná ɛyɛ nkrataa a wɔatwerɛ so. Afei na ɛnyɛ den sɛ obi bɛbuebue nwoma mu ahwehwɛ twerɛsɛm bi akenkan. Abakɔsɛm atwerɛfo ka sɛ ankyɛ koraa na Kristofo fii aseɛ de nwoma dii dwuma, enti Yesu awoɔ akyi mfeɛ 100 no na wɔn mu dodoɔ no ara de nwoma di dwuma.\n13, 14. (a) Ɛsiane sɛ na Paulo yɛ Roma ɔman ba nti, ahobammɔ bɛn na ɔnyaeɛ? (b) Roma mmara no boaa Kristofo sɛn?\n13 Roma mmara no boaa tete Kristofo no. Yɛhwɛ Paulo sɛɛ a, na ɔyɛ Roma ɔman ba, na mmara no bɔɔ ne ho ban mpɛn pii wɔ akwan a ɔtutuiɛ no mu. Berɛ a Roma asraafo kyeree Paulo wɔ Yerusalem na wɔreba abɛhwe no no, ɔka kyerɛɛ wɔn sɛ ɔyɛ Roma ɔman ba. Ɔkaee ɔsahene no sɛ ɛnsɛ sɛ wɔhwe Roma ɔman ba berɛ a wɔnnii n’asɛm. Enti “wɔn a wɔrebɛyɛ no ayayadeɛ de ahwehwɛ ne nsɛm mu no firii ne nkyɛn kɔeɛ; na berɛ a ɔsahene no hunuu sɛ [Paulo yɛ] Romani na wakyekyere no no, ɔsuroeɛ.”—Asomafoɔ Nnwuma 22:25-29.\nKristofo de Roma mmara no ‘yii wɔn ano wɔ mmara kwan so,’ na ɛma wɔtumi kaa asɛm no\n14 Ɛsiane sɛ na Paulo yɛ Roma ɔman ba nti, berɛ a ɔda afiase wɔ Filipi no, wɔne no dii no yie. (Asomafoɔ Nnwuma 16:35-40) Berɛ bi a na nnipadɔm bi pɛ sɛ wɔyɛ Kristofo bi basabasa wɔ Efeso no, aban panin bi bɔɔ wɔn kɔkɔ sɛ wɔrebu Roma mmara so. Ɔkaa saa no, nnipadɔm no yɛɛ komm. (Asomafoɔ Nnwuma 19:35-41) Akyire yi, berɛ a Paulo wɔ Kaesarea no, ɔkaa sɛ ɔpɛ sɛ wɔde no kɔ ɔhempɔn no anim wɔ Roma. Berɛ a ɔkɔɔ hɔ no, ɔkɔyii n’ano wɔ asɛmpa no ho. (Asomafoɔ Nnwuma 25:8-12) Enti Kristofo de Roma mmara no ‘yii wɔn ano wɔ mmara kwan so,’ na ɛma wɔtumi kaa asɛm no.—Filipifoɔ 1:7.\nNÁ YUDAFO WƆ AMAN PII MU\n15. Ɛhe na na wobɛhu Yudafo pii wɔ tete Kristofo no berɛ so?\n15 Ɛbɛyɛ sɛ biribi foforɔ boaa tete Kristofo no ma wɔkaa asɛmpa no wɔ asase so baabiara. Saa berɛ no, na ɛnyɛ Israel man mu nko na wobɛhu Yudafo, na wɔwɔ aman pii so nso. Ɛyɛɛ dɛn na ɛbaa saa? Mfeɛ pii a na atwam no, Asiriafo faa Yudafoɔ de wɔn kɔyɛɛ nkoa. Ɛno akyi mfeɛ pii no, Babilonfo nso de Yudafo no bi kɔyɛɛ nkoa. Akyire yi, berɛ a Persiafo bɛdii Babilonfo so no, na Yudafo bebree wɔ Persia Ahemman no mu baabiara. (Ester 9:30) Berɛ a Yesu wɔ asase so no, baabiara a wobɛfa wɔ Roma Ahemman no mu no, na Yudafo wɔ hɔ. Ná wɔwɔ mmeae te sɛ Egypt ne Afrika Atifi fam, Hela (Greece), Asia Kumaa (Turkey), ne Mesopotamia (Iraq). Wɔkyerɛ sɛ nnipa ɔpepem 60 a na wɔwɔ Roma Ahemman no mu no, na wɔn mu ɔpepem 4 yɛ Yudafo. Ɛwom sɛ na Yudafo no abɔ ahwete ahemman no mu deɛ, nanso wɔkɔɔ so kuraa wɔn som mu.—Mateo 23:15.\n16, 17. (a) Ɛsiane sɛ na Yudafo wɔ aman pii mu nti, ɛboaa wɔn a na wɔnyɛ Yudafo no sɛn? (b) Dɛn na Kristofo no sua fii Yudafo no hɔ?\n16 Ɛsiane sɛ na Yudafo wɔ aman pii mu nti, na nnipa pii a wɔnyɛ Yudafo mpo nim Hebri Twerɛnsɛm no, na na wɔnim Yudafo no gyidie nso. Wɔhuiɛ sɛ nokorɛ Nyankopɔn koro pɛ na ɔwɔ hɔ, na ɛsɛ sɛ wɔn a wɔsom no no di ne mmara so. Bio nso, wɔhuiɛ sɛ Hebri Twerɛnsɛm no firi Onyankopɔn hɔ, na Mesia no ho nkɔmhyɛ pii wɔ mu. (Luka 24:44) Enti berɛ a Kristofo no reka asɛmpa no, na Yudafo ne wɔn a wɔnyɛ Yudafo nyinaa nim nea na Kristofo no reka ho asɛm no bi dada. Wei maa Paulo hwehwɛɛ nkurɔfo a wɔbɛtie asɛmpa no. Enti na ɔtaa kɔ hyiadan mu, baabi a na Yudafo no kɔsom no, na na ɔne wɔn susu Twerɛnsɛm no ho.—Kenkan Asomafoɔ Nnwuma 17:1, 2.\n17 Ná Yudafo no taa hyiam som wɔ hyiadan mu anaa abɔnten. Ná wɔto nnwom, bɔ mpae, na na wɔsusu Twerɛnsɛm no ho. Tete Kristofo no yɛɛ saa, na ɛnnɛ, yɛn nso yɛyɛ saa ara wɔ yɛn asafo ahodoɔ mu.\nYEHOWA BOAA WƆN MA WƆKAA ASƐM NO\n18, 19. (a) Sɛnea na nneɛma te wɔ tete Kristofo berɛ so no boaa wɔn sɛn? (b) Deɛn na adesua yi ama woahu afa Yehowa ho?\n18 Tete Kristofo no berɛ so yɛ berɛ titiriw wɔ nnipa abakɔsɛm mu. Ná asomdwoeɛ wɔ Roma Ahemman no mu. Ná nnipa pii tumi ka kasa baako, na na mmara no bɔ ɔmanfo no ho ban. Ná akwantuo yɛ mmerɛ, na na nnipa a wɔwɔ aman pii mu nim Yudafo no gyidie ne Hebri Twerɛnsɛm no. Saa nneɛma yi nyinaa boaa Kristofo no ma wɔkɔɔ so yɛɛ adwuma a Onyankopɔn de hyɛɛ wɔn nsa no.\n19 Aka bɛyɛ mfeɛ 400 ma Yesu aba asase so no, Helani nyansapɛfo Plato twerɛɛ sɛ ɛyɛ den paa sɛ nnipa bɛhu Ɔbɔadeɛ no na wɔatumi aka ne ho asɛm akyerɛ nnipa a wɔwɔ wiase nyinaa. Nanso Yesu kaa sɛ: “Deɛ ɛrentumi nyɛ yie wɔ nnipa fam no bɛtumi ayɛ yie wɔ Onyankopɔn fam.” (Luka 18:27) Yɛhu pefee sɛ Yehowa na aboa ma asɛnka adwuma no akɔ so. Ɔpɛ sɛ “amanaman nyinaa” te asɛmpa no na wɔhu no. (Mateo 28:19) Adesua a ɛdi hɔ no bɛma yɛahu sɛnea yɛreka asɛmpa no wɔ wiase baabiara nnɛ.\nRoma Ahemman: Aman a na Romafo di so. Romafo no ko faa nsase pii a na atwa Roma ho ahyia. Akyire yi, wɔdii nsase a ɛwɔ Mediterranea Po no ho ne Britain mpo so\nPax Romana: Ɛyɛ Latin kasa a ɛkyerɛ “Roma Asomdwoeɛ.” Roma Ahemman no nyaa asomdwoeɛ berɛ bi. Akokoakoko pii ankɔ so wɔ nsase a na wɔdi so no so bɛyɛ mfeɛ 200\nƆWƐN-ABAN—NEA ADESUA NSƐM WOM February 2015


Bible Mu Nsɛm Abeawa Boa Otumfoɔ Bi - Yehowa Adansefo Intanɛt Dwumadibea\nWUNIM asɛm a abeawa ketewa yi reka? Ɔreka Yehowa diyifo Elisa ne nneɛma a ɛyɛ nwonwa a Yehowa boa no ma ɔyɛ no ho asɛm akyerɛ awuraa no. Awuraa no nnim Yehowa ho hwee efisɛ ɔnyɛ Israelni. Ɛnde, ma yɛnhwɛ nea enti a abeawa no wɔ awuraa no fie.\nAwuraa no yɛ Siriani. Ne kunu ne Naaman, Siria asraafo panyin. Siriafo kyeree Israelni abeawa yi, na wɔde no brɛɛ Naaman yere sɛ ɔnyɛ n’afenaa.\nNa ɔyare bɔne bi aka Naaman a wɔfrɛ no kwata. Saa yare yi tumi ma obi nsateaa twitwa. Enti asɛm a abeawa no reka akyerɛ Naaman yere ne sɛ: ‘Me yam a anka me wura betumi akɔ Yehowa diyifo a ɔwɔ Israel no nkyɛn. Anka ɔbɛma ne kwata no akɔ.’ Akyiri yi wɔkaa eyi kyerɛɛ awuraa no kunu.\nNa Naaman pɛ sɛ ne yare no kɔ; enti ɔyɛɛ n’adwene sɛ ɔbɛkɔ Israel. Okoduu hɔ no, ɔkɔɔ Elisa fie. Elisa maa n’akoa pue kɔka kyerɛɛ Naaman sɛ onkoguare Yordan Asubɔnten no mu mpɛn ason. Eyi hyɛɛ Naaman abufuw kɛse, na ɔkae sɛ: ‘Nsubɔnten a ɛwɔ me kurom no ye sen asubɔnten biara a ɛwɔ Israel!’ Bere a ɔkaa eyi no, Naaman fii hɔ.\nNanso ne nkoa no mu biako ka kyerɛɛ no sɛ: ‘Me wura, sɛ Elisa ka kyerɛɛ wo sɛ yɛ biribi a ɛyɛ den a, anka wobɛyɛ. Na dɛn nti na wuntumi nkoguare, sɛnea ɔkae no?’ Naaman tiee n’akoa no na ɔde ne ho kɔbɔɔ Yordan Asubɔnten no mu mpɛn ason. Ɔyɛɛ saa no, ne yare no kɔe na ne honam ani yɛɛ fɛfɛɛfɛ!\nNaaman ani gyei. Ɔsan kɔɔ Elisa nkyɛn kɔka kyerɛɛ no sɛ: ‘Afei de mahu sɛ Israel Nyankopɔn no ne nokware Nyankopɔn koro pɛ asase nyinaa so. Enti, mesrɛ wo, gye akyɛde yi.’ Nanso Elisa buae sɛ: ‘Dabi, merennye.’ Na Elisa nim sɛ ɛrenyɛ papa sɛ obegye akyɛde no, efisɛ Yehowa na ɔsaa Naaman yare. Nanso na Elisa akoa Gehasi pɛ akyɛde no.\nEnti nea Gehasi yɛe ni. Bere a Naaman sii kwan so a ɔrekɔ no, Gehasi dii n’akyi kɔtoo no. Gehasi kae sɛ: ‘Elisa asoma me sɛ memmɛka nkyerɛ wo sɛ ma no w’akyɛde no bi na ɔmfa mma nnamfo bi a wɔaba ne nkyɛn.’ Nanso na ɔboa. Na Naaman nnim sɛ ɛyɛ atoro; enti ɔde nneɛma no bi maa Gehasi.\nBere a Gehasi san baa fie no, na Elisa nim nea wayɛ. Yehowa ka kyerɛɛ no. Enti ɔkae sɛ: ‘Esiane sɛ woayɛ ade bɔne yi nti, Naaman kwata no bɛba wo so.’ Na amonom hɔ ara ɛbaa no so!\nDɛn na yebetumi asua afi eyi nyinaa mu? Nea edi kan, ɛsɛ sɛ yɛyɛ sɛ abeawa no na yɛka Yehowa ho asɛm. Ebetumi aboa kɛse. Nea etia abien, ɛnsɛ sɛ yɛyɛ ahantan sɛnea Naaman dii kan yɛe no, na mmom ɛsɛ sɛ yetie Onyankopɔn asomfo. Na nea ɛto so abiɛsa, ɛnsɛ sɛ yedi atoro te sɛ Gehasi. Yetumi sua nneɛma pii fi Bible akenkan mu, ɛnte saa anaa?\n2 Ahene 5:1-27.\nWɔ mfonini no mu no, dɛn na abeawa ketewa no reka akyerɛ awuraa no?\nHena ne awuraa a ɔwɔ mfonini no mu no, na dɛn na abeawa ketewa yi reyɛ wɔ awuraa no fie?\nDɛn na Elisa maa n’akoa kɔka kyerɛɛ Naaman, na dɛn nti na Naaman bo fuwii?\nDɛn na esii bere a Naaman tiee ne nkoa no?\nDɛn nti na Elisa annye Naaman akyɛde no, na dɛn na Gehasi yɛe?\nDɛn na ɛbaa Gehasi so, na dɛn na yebetumi asua afi mu?\nKenkan 2 Ahene 5:1-27.\nƆkwan bɛn so na nhwɛso a Israelni abeawa ketewa no yɛe no betumi ahyɛ mmofra nkumaa nkuran nnɛ? (2 Ahe. 5:3; Dw. 8:2; 148:12, 13)\nDɛn nti na ɛsɛ sɛ yɛkae Naaman nhwɛso no bere a wofi Kyerɛwnsɛm mu tu yɛn fo no? (2 Ahe. 5:15; Heb. 12:5, 6; Yak. 4:6)\nDɛn na yebetumi asua afi Elisa nhwɛso no a yɛde bɛtoto Gehasi de ho no mu? (2 Ahe. 5:9, 10, 14-16, 20; Mat. 10:8; Aso. 5:1-5; 2 Kor. 2:17)


23 Enti nnipadɔm no nyinaa sɔree, na wɔde no kɔmaa Pilato.+ 2 Afei wofii ase bɔɔ no sobo+ sɛ: “Yɛakyere ɔbarima yi sɛ otutu yɛn man ase+ na ɔbara sɛ wonntua tow+ mmma Kaesare na ɔka sɛ ɔno ne ɔhene Kristo.”+ 3 Afei Pilato bisaa no sɛ: “Wone Yudafo hene no anaa?” Na obuaa no kae sɛ: “W’ankasa na woreka.”+ 4 Ɛnna Pilato ka kyerɛɛ asɔfo mpanyin no ne nnipakuw no sɛ: “Minhu bɔne biara wɔ ɔbarima yi ho.”+ 5 Nanso wɔkaa no denneennen sɛ: “Ɔkyerɛkyerɛ wɔ Yudea nyinaa de hwanyan nnipa no, ofii ase mpo fii Galilea na ɔde abedu ha.” 6 Bere a Pilato tee saa no, obisae sɛ ɔbarima no yɛ Galileani a, 7 na ohui sɛ ɔhyɛ Herode tumi ase+ no, ɔma wɔde no kɔmaa Herode a nna no mu na ɔno ankasa wɔ Yerusalem no. 8 Bere a Herode huu Yesu no n’ani gyei yiye, efisɛ na ɔpɛe sɛ ohu+ no akyɛ esiane ne ho asɛm a wate+ nti, na na ɔpɛ sɛ ɔyɛ sɛnkyerɛnne bi ma ohu. 9 Afei ofii ase bisaa no nsɛm bebree; nanso wammua no.+ 10 Na asɔfo mpanyin no ne akyerɛwfo no kɔɔ so sɔre gyinae de abufuw bɔɔ no sobo.+ 11 Ɛnna Herode ne n’asraafo a wɔwɛn no no bɔɔ no adapaa,+ na wɔhyɛɛ no atade hyɛnhyɛn dii ne ho agoru,+ na wɔsan de no kɔmaa Pilato. 12 Afei Herode ne Pilato+ bɛyɛɛ nnamfo saa da no ara; kan no, na anka wɔyɛ atamfo. 13 Afei Pilato frɛɛ asɔfo mpanyin no ne sodifo no ne ɔmanfo no hyiaam 14 na ɔka kyerɛɛ wɔn sɛ: “Mode onipa yi brɛɛ me sɛ obi a ɔma nkurɔfo no tew atua, na hwɛ! mehwehwɛɛ n’asɛm mu mo anim nanso manhu nnyinaso+ biara wɔ nea mode bɔɔ onipa yi sobo no mu. 15 Nokwarem no, Herode nso anhu bi, na ɔsan de no brɛɛ yɛn; na hwɛ! ɔnyɛɛ biribiara a ɛsɛ owu.+ 16 Enti mɛtwe n’aso+ na magyaa no.” 17 —— 18 Na nnipadɔm no nyinaa teɛɛm kae sɛ: “Fa oyi kɔ,+ na gyaa Baraba ma yɛn!”+ 19 (Ná ɔyɛ ɔbarima a wɔde no ato afiase esiane amammɔesɛm bi a esii kurow no mu ne awudi nti.) 20 Pilato maa ne nne so ne wɔn kasae bio, efisɛ na ɔpɛ sɛ ogyaa Yesu.+ 21 Na wofii ase teɛteɛɛm sɛ: “Bɔ no asɛndua mu! Bɔ no asɛndua mu!”+ 22 Ɔka kyerɛɛ wɔn ne mprɛnsa so sɛ: “Adɛn, bɔne bɛn na onipa yi ayɛ? Minhu biribiara wɔ ne ho a ɛsɛ owu; enti mɛtwe n’aso na magyaa no.”+ 23 Afei wɔde nne kɛse kaa no denneennen sɛ ɔmmɔ no asɛndua mu; na wɔn nne bunkam ne de so.+ 24 Enti Pilato buu atɛn sɛnea wɔhwehwɛ;+ 25 oyii+ ɔbarima a amammɔesɛm ne awudi nti wɔde no ato afiase a wɔrehwehwɛ no no, na ɔde Yesu maa wɔn sɛnea wɔpɛ.+ 26 Na wɔde no rekɔ no, wosoo Simon, Kireneni bi a ɔnam kwan so reba kurom hɔ mu, na wɔde asɛndua no soaa no dii Yesu akyi.+ 27 Ná dɔm kɛse bi a wofi ɔman no mu ne mmea a wɔde awerɛhow repempem wɔn koko na wɔrebɔ bena di n’akyi. 28 Yesu danee ne ho kyerɛɛ mmea no kae sɛ: “Yerusalem mmabea, munnsu me. Na mmom munsu mo ho ne mo mma;+ 29 efisɛ, hwɛ! nna bi reba a nkurɔfo bɛka sɛ, ‘Anigye ne abonin ne yafunu a anwo ne nufu a wɔannum ano!’+ 30 Ɛnna wobefi ase aka akyerɛ mmepɔw sɛ, ‘Mummegu yɛn so!’ ne nkoko sɛ, ‘monkata yɛn so!’+ 31 Efisɛ bere a dua no yɛ dumono no na wɔreyɛ eyi a, ɛnde sɛ ewu a dɛn na ebesi?”+ 32 Ná wɔde mmarima baanu bi a wɔyɛ nnebɔneyɛfo nso aka ne ho a wɔrekokum wɔn.+ 33 Bere a woduu baabi a wɔfrɛ hɔ Tikora no,+ wɔbɔɔ ɔne nnebɔneyɛfo no asɛndua mu wɔ hɔ, obiako wɔ ne nifa na obiako wɔ ne benkum.+ 34 [[Na Yesu kae sɛ: “Agya fa firi+ wɔn efisɛ wonnim nea wɔreyɛ.”]] Bio nso, wɔbɔɔ ntonto kyɛɛ ne ntade.+ 35 Na nkurɔfo no gyina hwɛe.+ Na atumfoɔ no dii ne ho fɛw kae sɛ: “Ogyee afoforo; sɛ oyi ne Kristo a ofi Onyankopɔn, Nea Wɔapaw no no a,+ ma onnye+ ne ho.” 36 Asraafo no mpo dii ne ho agoru,+ na wɔbaa ne nkyɛn de nsa nyinyanyinya maa no+ 37 kae sɛ: “Sɛ wone Yudafo hene no a, gye wo ho.” 38 Wɔde nkyerɛwde bi nso bɔɔ n’atifi sɛ: “Oyi ne Yudafo hene no.”+ 39 Na nnebɔneyɛfo a wɔasɛn wɔn no mu biako fii ase kasa tiaa+ no sɛ: “Wone Kristo no, anaa ɛnyɛ wo a? Gye wo ho ne yɛn.” 40 Na nea ɔka ho no buaa no kaa n’anim sɛ: “Enti wunsuro Onyankopɔn koraa bere a seesei wowɔ atemmu koro no ara mu yi?+ 41 Yɛn de, ɛfata yɛn, efisɛ nea yɛyɛe so akatua na yɛn nsa aka yi; na oyi de, ɔnyɛɛ biribiara a ɛmfa kwan mu.”+ 42 Na ɔtoaa so kae sɛ: “Yesu, sɛ woba w’ahenni mu a, kae me.”+ 43 Na ɔka kyerɛɛ no sɛ: “Nokwarem mise wo nnɛ sɛ, wobɛka me ho+ wɔ Paradise.”+ 44 Efi dɔn a ɛto so asia* rekɔ no, esum duruu asase so nyinaa kosii dɔn a ɛto so akron,*+ 45 efisɛ owia ammɔ; afei kronkronbea hɔ ntwamutam+ no mu suan wɔ mfinimfini.+ 46 Na Yesu de nne kɛse teɛɛm sɛ: “Agya, wo nsam na mede me honhom hyɛ.”+ Ɔkaa eyi no ogyaa mu.+ 47 Nea ɔsraani panyin no hui nti, ofii ase hyɛɛ Onyankopɔn anuonyam sɛ: “Ampa, na ɔbarima yi yɛ treneeni.”+ 48 Na bere a nnipakuw a wɔahyiam rehwɛ nea ɛrekɔ so no nyinaa huu nea asi no, wofii ase bobɔɔ wɔn kokom fii hɔ kɔe. 49 Bio nso, na wɔn a wonim no no nyinaa gyinagyina akyiri.+ Ná mmea a wodii n’akyi fii Galilea no nso gyinagyina hɔ rehwɛ eyinom.+ 50 Na hwɛ! ɔbarima bi a wɔfrɛ no Yosef, Bagua no muni a ɔyɛ onipa pa na ɔteɛ+— 51 saa ɔbarima yi ampene pɔw a wɔbɔe ne wɔn adeyɛ no so+—ná ofi Yudafo kurow Arimatea mu, na na ɔretwɛn Onyankopɔn ahenni;+ 52 saa ɔbarima yi kɔɔ Pilato nkyɛn kɔsrɛɛ Yesu amu.+ 53 Na oyii+ no de nwera pa kyekyeree no, na ɔde no too ɔda+ a wɔatwa wɔ ɔbo mu a onipa biara nnaa mu da mu.+ 54 Afei na ɛyɛ Ahoboaboa da,+ na homeda+ hann no reba. 55 Na mmea a wɔne no fi Galilea bae no dii akyi kɔhwɛɛ ɔda+ no ne sɛnea wɔde n’amu no too mu;+ 56 na wɔsan kosiesiee aduhuam ne ngo huamhuam.+ Nanso wɔhomee homeda+ no sɛnea mmara no kyerɛ.


Sakaria 5 AKCB - Matteus 5 LB\nNhoma Mmobɔwee A Etu\n1Mehwɛɛ bio, na mihuu nhoma mmobɔwee a ɛretu wɔ wim wɔ mʼanim! 2Obisaa me se, “Dɛn na wuhu yi?”\nMibuae se, “Mihu nhoma mmobɔwee a ɛnenam wim a ne tenten yɛ anammɔn aduasa, na ne trɛw nso yɛ anammɔn dunum.”\n3Na ɔka kyerɛɛ me se, “Eyi ne nnome a ɛreba asase yi so nyinaa; sɛnea ɔfa baako kyerɛ no, wɔbɛpam ɔkorɔmfo biara, na ɔfa baako nso kyerɛ sɛ, obiara a ɔka ntamhunu no, wɔbɛpam no. 4Asafo Awurade pae mu ka se, ‘Meresoma nnome yi na ɛbɛhyɛn ɔkorɔmfo ne obiara a ɔde me din ka ntamhunu no fi. Ɛbɛka ofie hɔ na asɛe ne nnua ne abo.’ ”\nƆbea A Ɔte Kɛntɛn Mu\n5Afei ɔbɔfo a na ɔne me rekasa no baa nʼanim bɛka kyerɛɛ me se, “Ma wʼani so na hwɛ eyi, nea ɛreba yi.”\n6Mibisa sɛ “Ɛyɛ dɛn?”\nObuae se, “Ɛyɛ kɛntɛn a wɔde susuw nneɛma.” Ɔtoaa so se, “nnipa a wɔwɔ wiase yi mu bɔne ahyɛ no ma.”\n7Afei woyii kɛntɛn no so sumpii mmuaso no, na mu na na ɔbea bi hyɛ! 8Ɔkae se, “Eyi yɛ atirimɔdensɛm,” afei ɔkaa ɔbea no hyɛɛ kɛntɛn no mu na ɔde sumpii mmuaso no kataa no so.\n9Afei memaa me ti so huu mmea baanu a wɔwɔ ntaban te sɛ asukɔnkɔn de a wɔde dannan wɔn ho wɔ wim. Wɔmaa kɛntɛn no so kɔɔ wim, ɔsoro ne asase ntam.\n10Mibisaa ɔbɔfo a na ɔne me rekasa no se, “Ɛhe na wɔde kɛntɛn no rekɔ?”\n11Obuae se, “Wɔde rekɔ Babilonia asase so akosi fi ama no. Na sɛ, wowie a, wɔde kɛntɛn no bɛkɔ akosi nʼafa.”\nAKCB : Sakaria 5\nLibro 1 Mose 2 Mose 3 Mose 4 Mose 5 Mose Yosua Atemmufo Rut 1 Samuel 2 Samuel 1 Ahemfo 2 Ahemfo 1 Beresosɛm 2 Beresosɛm Ɛsra Nehemia Ɛster Hiob Nnwom Mmebusɛm Ɔsɛnkafo Nnwom Mu Dwom Yesaia Yeremia Kwadwom Hesekiel Daniel Hosea Yoɛl Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm


Bible Mu Nsɛm Onipa Hoɔdenfo a Ɔsen Biara - Yehowa Adansefo Intanɛt Dwumadibea\nWUNIM onipa a ɔwɔ ahoɔden sen biara a watra ase pɛn no din? Ɔne ɔtemmufo a wɔfrɛ no Simson. Yehowa na ɔmaa Simson ahoɔden saa. Ansa na wɔrewo Simson mpo no, Yehowa ka kyerɛɛ ne maame sɛ: ‘Ɛrenkyɛ wobɛwo ba. Obedi anim agye Israel afi Filistifo nsam.’\nNa Filistifo no yɛ nnipa bɔne a wɔte Kanaan asase so. Na wɔwɔ akofofo pii, na wɔhaw Israelfo kɛse. Da koro, bere a Simson rekɔ baabi a Filistifo te no, gyata kɛse bi a ɔrebobom behyiaa no. Nanso Simson de nsapan kum gyata no. Okunkum Filistifo nnipa bɔne no ɔhaha pii nso.\nAkyiri yi Simson nyaa ɔbea bi a wɔfrɛ no Delila ho dɔ. Filistifo mpanyimfo no hyɛɛ Delila bɔ sɛ sɛ ɔka dekode a ɛma Simson ho yɛ den saa no kyerɛ wɔn a wɔn mu biara bɛma no nnwetɛbona 1,100. Delila ani gyee saa sika no ho. Na ɔnyɛ Simson anaa Onyankopɔn nkurɔfo adamfo ankasa. Enti ɔkɔɔ so bisaa Simson dekode a ɛma no ho yɛ den saa.\nAwiei no, Simson kaa nea ɛma ne ho yɛ den no kyerɛɛ Delila. Ɔkae sɛ: ‘Wonyii me ti nhwi da. Fi bere a wɔwoo me no, Onyankopɔn paw me sɛ menyɛ ne somfo titiriw a wɔfrɛ no Nasirini. Sɛ woyi me ti nhwi a, m’ahoɔden no bɛkɔ.’\nBere a Delila tee eyi no, ɔmaa Simson daa ne nan so. Afei ɔfrɛɛ obi ma obeyii ne ti nhwi. Bere a Simson sɔree no, na n’ahoɔden no kɔ. Afei Filistifo bɛkyeree no na wɔde no kɔe. Wotutuu n’aniwa, na wɔde no yɛɛ wɔn akoa.\nDa koro Filistifo no too pon kɛse bi de som wɔn nyame Dagon, na woyii Simson fii afiase a ɔda no de no bae sɛ wobedi ne ho fɛw. Saa bere yi na Simson ti nhwi no afuw bio. Simson ka kyerɛɛ abofra a okura ne nsa no sɛ: ‘Ma me nsó adum abien a ɔdan no si so titiriw no mu.’ Afei Simson bɔɔ Yehowa mpae srɛɛ ahoɔden, na osusoo adum no mu. Ɔteɛɛm sɛ: ‘Ma me ne Filistifo no nwu.’ Na Filistifo 3,000 wɔ apontow no ase, na bere a Simson sum adum no, ɔdan no dwiriw guu nnipa bɔne no nyinaa so kunkum wɔn.\nAtemmufo ti 13 kosi 16.\nDɛn ne onipa a ɔwɔ ahoɔden sen biara a watra ase pɛn no din, na hena na ɔmaa no ahoɔden no?\nSɛnea wuhu wɔ mfonini no mu no, dɛn na da koro bi Simson de yɛɛ gyata kɛse bi?\nSɛ wohwɛ mfonini no a, asomusɛm bɛn na Simson reka akyerɛ Delila no, na ɛyɛɛ dɛn na saa asɛm no maa Filistifo tumi kyeree Simson?\nƐyɛɛ dɛn na Simson tumi kunkum Filistifo 3,000 da a owui no?\nKenkan Atemmufo 13:1-14.\nDɛn na Manoa ne ne yere yɛe a awofo betumi asua de atete wɔn mma? (Atem. 13:8; Dw. 127:3; Efe. 6:4)\nKenkan Atemmufo 14:5-9 ne 15:9-16.\nSɛnea Simson kum gyata no tetew ntampehama foforo mu san de afurum abogye kunkum mmarima 1,000 no kyerɛ yɛn dɛn fa Yehowa honhom kronkron no dwumadi ho?\nƆkwan bɛn so na honhom kronkron boa yɛn nnɛ? (Atem. 14:6; 15:14; Sak. 4:6; Aso. 4:31)\nKenkan Atemmufo 16:18-31.\nFekubɔne kaa Simson dɛn, na dɛn na yebetumi asua afi mu? (Atem. 16:18, 19; 1 Kor. 15:33)


Wo Ne Yehowa Abusuabɔ Di Mũ Sɛn? | Adesua\nKENKAN WƆ Afrikaans Cakchiquel (Central) Cambodian Dangme English Ewe French Ga Garifuna Greenlandic Hmong (White) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\nSɛ woresua Bible a, dɛn na ɛsɛ sɛ wode si w’ani so?\nDɛn na ɛma wohu sɛ bere nyinaa Yehowa yɛ nea ɛtene?\nAdɛn nti na ɛsɛ sɛ wobisa biribi pɔtee wɔ wo mpaebɔ mu?\n1. Adɛn nti na ɛsɛ sɛ yɛhyɛ yɛne Yehowa abusuabɔ mu den?\nSƐ WOYƐ Yehowa Danseni a woabɔ asu a, wowɔ biribi a ɛsom bo paa. Ɛyɛ dɛn? Ɛyɛ abusuabɔ a wo ne Yehowa wɔ. Nanso, Satan wiase no de asi n’ani so sɛ ɛbɛsɛe saa abusuabɔ no. Yɛn ankasa sintɔ nso bɛtumi asɛe no. Ɛno nti na ɛsɛ sɛ yɛn nyinaa ma yɛne Yehowa abusuabɔ mu yɛ den paa no.\n2. (a) Sɛ yɛka sɛ obi ne obi wɔ abusuabɔ a, ɛkyerɛ sɛn? (Hwɛ ase hɔ asɛm no.) (b) Dɛn na yɛbɛyɛ na ama yɛne Yehowa abusuabɔ mu ayɛ den paa?\n2 Wogye di paa sɛ Yehowa wɔ hɔ? Wohu no sɛ ɔyɛ w’Adamfo? Wopɛ sɛ wo ne n’adamfofa mu yɛ den paa? Yakobo 4:8 ma wohu nea ɛsɛ sɛ woyɛ. Ɛka sɛ: “Mommɛn Onyankopɔn na ɔbɛbɛn mo.” Adamfofa yi nnyina nnipa baako so; ɛgyina wo ne Yehowa nyinaa so. * (Hwɛ ase hɔ asɛm no.) Sɛ woyɛ sɛ wobɛbɛn Yehowa a, ɔno nso bɛbɛn wo. Bere a woreyɛ saa nyinaa no, wobɛhu sɛ ɔwɔ hɔ paa, na wo ne n’abusuabɔ mu bɛyɛ den araa ma woaka asɛm a Yesu kae no bi: “Deɛ ɔsomaa me no wɔ hɔ paa,” na ‘Me deɛ menim no.’ (Yohane 7:28, 29) Nanso, nneɛma bɛn na wobɛtumi ayɛ na ama woabɛn Yehowa paa?\nWobɛyɛ dɛn ne Onyankopɔn adi nkitaho? (Hwɛ nkyekyɛm 3)\n3. Yɛbɛyɛ dɛn ne Yehowa adi nkitaho?\n3 Sɛ wopɛ sɛ wobɛn Yehowa a, ɛhia paa sɛ wo ne no di nkitaho daa. Nanso wobɛyɛ dɛn ayɛ saa? Wo deɛ, sɛ wowɔ adamfo a ɔte akyirikyiri a, sɛn na wo ne no di nkitaho? Ebia wobɛkyerɛw no anaa wo ne no bɛkasa wɔ fon so. Sɛ wobɔ Yehowa mpae daa a, na ɛkyerɛ sɛ wo ne no rekasa. (Kenkan Dwom 142:2.) Nanso wobɛyɛ dɛn ama Yehowa ne wo akasa? Sɛ wokenkan n’asɛm Bible daa, na wodwendwene ho a, na worema Yehowa ne wo akasa. (Kenkan Yesaia 30:20, 21.) Ma yɛnhwɛ sɛnea nkitahodi a ɛkɔ so wɔ wo ne Yehowa ntam no bɛtumi ahyɛ wo ne n’abusuabɔ mu den, na woabɛyɛ n’Adamfo ankasa.\nSƐ WORESUA BIBLE A, MA YEHOWA NKASA NKYERƐ WO\n4, 5. Sɛ woresua Bible a, sɛn na Yehowa kasa kyerɛ wo? Ma ho nhwɛso.\n4 Yɛnim sɛ Bible yɛ Onyankopɔn asɛm a ɔde ama nnipa nyinaa. Nanso wohwɛ a, Bible bɛtumi aboa wo ma woabɛn Yehowa paa? Aane! Sɛ wokenkan Bible a, tɔ wo bo ase dwendwene nea wokenkan no ho, na hwɛ sɛnea wobɛtumi de nea woresua no abɔ wo bra. Sɛ woyɛ saa a, na worema Yehowa akasa akyerɛ wo. Ɔbɛyɛ wo yɔnko brɛbo a ɔreboa wo, na ɛbɛma woabɛn no paa.—Hebrifoɔ 4:12; Yakobo 1:23-25.\n5 Sɛ wokan Yesu asɛm a ɛdi so yi a, ɛka wo sɛn: “Monnyae ademudeɛ a mohyehyɛ no asase soɔ no”? Sɛ woreyɛ nea wobɛtumi biara de Yehowa adi kan wɔ w’asetenam a, wobɛhu sɛ Yehowa ani sɔ nea woreyɛ no. Nanso ebia bere a worekenkan Yesu asɛm no, wohuu sɛ ɛhia sɛ wotwitwa nneɛma so wɔ w’asetenam na woyɛ pii wɔ Onyankopɔn som mu. Sɛ saa a, ɛnde Yehowa reboa wo ma woahu nea wobɛtumi ayɛ na woabɛn no paa.—Mateo 6:19, 20.\n6, 7. (a) Sɛ yɛsua Bible a, ɛka ɔdɔ a yɛwɔ ma Yehowa ne ɔdɔ a ɔno nso wɔ ma yɛn no sɛn? (b) Sɛ yɛresua Bible a, dɛn titiriw na ɛsɛ sɛ yɛde si yɛn ani so?\n6 Ɛyɛ nokware sɛ sɛ yɛsua Bible a, yɛhu nsakrae a ɛsɛ sɛ yɛyɛ na yɛatumi asom Yehowa yiye. Nanso ɛnyɛ ɛno nko, yɛsan nso sua nneɛma pa a ɔyɛ ma yɛn ne ne suban fɛfɛ a ɛma yɛdɔ no kɛse no. Na bere a ɔdɔ a yɛwɔ ma no no reyɛ kɛse no, ɔdɔ a ɔno nso wɔ ma yɛn no yɛ kɛse. Wei ma yɛne n’abusuabɔ mu yɛ den paa.—Kenkan 1 Korintofoɔ 8:3.\n7 Sɛ yɛpɛ sɛ yɛbɛn Yehowa a, ɛho hia sɛ yɛde adwempa sua Bible. Yesu kaa sɛ: “Yei ne daa nkwa, sɛ wɔbɛhu wo, nokorɛ Nyankopɔn koro pɛ no, yie, ne deɛ wosomaa no no, Yesu Kristo.” (Yohane 17:3) Sɛ yɛkenkan Bible a, yɛbɛtumi ahu nneɛma foforo pii, nanso nea ɛsi yɛn ani so titiriw ne sɛ yɛbɛhu Yehowa yiye sɛ Obi a ɔwɔ hɔ ankasa.—Kenkan Exodus 33:13; Dwom 25:4.\n8. (a) Sɛ yɛhwɛ sɛnea Yehowa ne Ɔhene Asaria dii no a, dɛn na ebia ebinom bɛka afa ho? (b) Sɛ wonim Yehowa a, adwene bɛn na wobɛnya wɔ nea ɔyɛ ho?\n8 Sɛ yɛhu Yehowa yiye sɛ yɛn Adamfo paa na ɛkɔba sɛ Bible ankyerɛ nea enti a Yehowa yɛɛ biribi a, ɛrenhaw yɛn. Ma yɛnhwɛ nhwɛso bi. Bere a Asaria yɛ Yuda hene no, na ɔman no som atoro anyame. Nanso Asaria amfa ne ho ammɔ wɔn. Bible ka sɛ: “Ɔyɛɛ deɛ ɛtene Yehowa ani so.” (2 Ahemfo 15:1-5) Nanso Yehowa maa kwata yɛɛ Asaria. Adɛn ntia? Saa kyerɛwtohɔ no fã yi nka nea enti a ɔyɛɛ saa no nkyerɛ yɛn. Enti nea Yehowa yɛe no ka wo sɛn? Ɛhaw wo anaa? Ɛyɛ wo sɛ Yehowa ne Asaria anni no yiye? Dabi. Sɛ wonim Yehowa yiye a, wobɛhu sɛ nteɛso a ɔde ma tene bere nyinaa. Ɔtene yɛn so “sɛdeɛ ɛfata” bere nyinaa. (Yeremia 30:11) Enti, sɛ wonnim nea enti a Yehowa twee Asaria aso mpo a, wobɛtumi anya awerɛhyem sɛ Yehowa yɛɛ nea ɛtene.\n9. Nsɛm bɛn na ɛboa yɛn ma yɛhu nea enti a Yehowa maa kwata yɛɛ Asaria?\n9 Bible ma yɛhu Ɔhene Asaria ho nsɛm pii; wɔsan frɛ no Ɔhene Usia. (2 Ahemfo 15:7, 32) Asɛm a ɛwɔ 2 Berɛsosɛm 26:3-5, 16-21 no fã a aka no ka sɛ “ɔyɛɛ deɛ ɛtene Yehowa ani so.” Nanso ɛsan ka sɛ akyiri yi “n’akoma maa ne ho so de no kɔɔ ɔsɛeɛ mu.” Ɔhene no yɛe sɛ ɔbɛyɛ adwuma a asɔfo nko ara na na ɛsɛ sɛ wɔyɛ. Asɔfo aduɔwɔtwe baako ka kyerɛɛ no sɛ ɛnyɛ n’adwuma enti ɔnnyae. Dɛn na Asaria yɛe? Ná ahomaso adidi ne mu ara ma ne bo fuw wɔn mpo! Asaria ho nsɛm foforo a yɛahu yi boa yɛn ma yɛhu nea enti a Yehowa maa kwata yɛɛ no no.\nDodow a wohu Yehowa yiye no, dodow no ara na wobɛnya ne mu ahotoso kɛse sɛ nea ɔyɛ biara tene\n10. Adɛn nti na ɛho nhia sɛ yɛhu nea enti a Yehowa yɛ biribiara? Dɛn na ɛbɛma yɛde yɛn ho ato Yehowa so koraa sɛ ɔyɛ nea ɛtene bere nyinaa?\n10 Asuade titiriw bɛn na yɛanya afi saa asɛm yi mu? Yɛahu nsɛm pii wɔ Ɔhene Asaria asɛm no mu a ɛma yɛhu nea enti a Yehowa twee n’aso. Nanso sɛ Bible ankyerɛkyerɛ asɛm bi mu ankɔ akyiri a, dɛn na wobɛyɛ? Wobɛka sɛ Yehowa anyɛ nea ɛtene anaa? Anaa wobɛka sɛ nea Bible aka no ara ma wonya awerɛhyem sɛ Onyankopɔn yɛ nea ɛtene bere nyinaa? (Deuteronomium 32:4) Dodow a wohu Yehowa yiye no, dodow no ara na wobɛnya ne mu ahotoso kɛse sɛ nea ɔyɛ biara tene. Ɛba saa a, ɛho renhia sɛ wohu nea enti a ɔyɛ biribiara. Bere a wogu so resua Bible no, wobɛhu sɛ Yehowa wɔ hɔ paa, na ɛbɛma woabɛn no kɛse.—Dwom 77:12, 13.\nSƐ WOBƆ MPAE A, NA WO NE YEHOWA REKASA\n11-13. Woyɛ dɛn hu sɛ Yehowa tie mpaebɔ? (Hwɛ mfoni a ɛwɔ adesua yi mfiase no.)\n11 Sɛ yɛbɔ mpae a, ɛka yɛn bɛn Yehowa. Yɛyi no ayɛ, yɛda no ase, na yɛsrɛ no sɛ ɔmmoa yɛn. (Dwom 32:8) Nanso sɛ wopɛ sɛ wo ne Yehowa adamfofa mu yɛ den a, ɛsɛ sɛ wogye di sɛ ɔtie mpaebɔ.\n12 Ebinom ka sɛ Onyankopɔn ntie mpaebɔ, na sɛ wobɔ mpae a, ɛma wo koma tɔ wo yam kɛkɛ. Wɔsusu sɛ sɛ wobɔ mpae a, ɛboa ma wotumi dwendwene wo haw ho yiye, na wohwehwɛ ho mmuaeɛ. Ɛwom, mpaebɔ bɛtumi aboa wo saa kwan yi so. Nanso sɛ wo ne Yehowa kasa wɔ mpaebɔ mu a, ɔtie ankasa. Wobɛyɛ dɛn ahu saa?\nWobɛtumi anya awerɛhyem sɛ Yehowa tie wo mpaebɔ\n13 Susu wei ho hwɛ: Ansa na Yesu reba asase so no, ɔhuu sɛ, sɛ Yehowa asomfo a wɔwɔ asase so bɔ mpae a, Yehowa tie. Bere a Yesu wɔ asase so no, ɔkaa nea ɛwɔ n’adwene ne ne koma mu kyerɛɛ n’Agya wɔ mpaebɔ mu. Bere bi, ɔbɔɔ mpae anadwo mũ nyinaa. (Luka 6:12; 22:40-46) Sɛ na Yesu nim sɛ Yehowa ntie mpaebɔ a, anka ɔbɛyɛ saa? Bio nso, Yesu kyerɛɛ n’akyidifo sɛnea wɔbɛbɔ Yehowa mpae. Sɛ na Yesu nim sɛ Yehowa ntie mpaebɔ a, anka ɔbɛkyerɛ wɔn mpaebɔ? Yɛhu pefee sɛ, na Yesu nim sɛ Yehowa tie mpaebɔ. Bere bi mpo Yesu bɔɔ mpae sɛ: “Agya, meda wo ase sɛ woatie me. Menim sɛ wotie me daa.” Yɛn nso yɛbɛtumi anya awerɛhyem sɛ Yehowa tie yɛn mpaebɔ.—Yohane 11:41, 42; Dwom 65:2.\n14, 15. (a) Sɛ yɛbisa nneɛma pɔtee wɔ yɛn mpaebɔ mu a, ɛboa yɛn sɛn? (b) Ɔkwan bɛn so na mpaebɔ boaa Kathy ma ɔtumi bɛn Yehowa yiye?\n14 Ɛnyɛ bere nyinaa na wobɔ mpae a wobɛhu sɛ Yehowa atie wo mpaebɔ. Nanso sɛ wobɔ nneɛma pɔtee ho mpae a, wobɛhu sɛ Yehowa abua wo mpaebɔ. Wei bɛma woahu sɛ Yehowa wɔ hɔ paa. Sɛ woka biribiara a ɛhaw wo kyerɛ Yehowa a, ɔbɛbɛn wo paa.\n15 Yɛnhwɛ Kathy suahu yi. Kathy taa kɔ asɛnka, nanso na asɛnka nyɛ no dɛ. * (Hwɛ ase hɔ asɛm no.) Ɔkaa sɛ: “Ná mempɛ asɛnka, kyerɛ sɛ, na m’ani nnye ho koraa.” Bere a ɔgyaee adwuma a ɔyɛ no, asafo mu panyin bi hyɛɛ no nkuran sɛ ɔnyɛ daa kwampaefo. Ɔkaa sɛ: “Ɔmaa me akwampaefo krataa sɛ menhyehyɛ. Meyɛɛ m’adwene sɛ mɛyɛ ɔkwampaefo, nanso daa na mebɔ mpae sɛ Yehowa mmoa me ma m’ani nnye asɛnka ho.” Yehowa buaa ne mpaebɔ anaa? Seesei wayɛ akwampae adwuma no mfe mmiɛnsa. Ɔka sɛ: “Esiane sɛ mekyɛ wɔ asɛnka mu na meresua nneɛma pii afi anuanom mmaa foforo hɔ nti, nkakrankakra ɔkwan a mefa so di adanse no atu mpɔn. Ɛnnɛ deɛ, ɛnyɛ sɛ mepɛ asɛnka kɛkɛ, na mmom m’ani gye ho paa. Anigyesɛm koraa ne sɛ, me ne Yehowa adamfofa mu ayɛ den sen kan no.” Ampa, mpaebɔ boaa Kathy ma ɔtumi bɛn Yehowa yiye.\nKɔ so bɛn Yehowa (Hwɛ nkyekyɛm 16, 17)\nYƐ WO FAM DEƐ\n16, 17. (a) Dɛn na ɛsɛ sɛ yɛyɛ na yɛakɔ so ahyɛ yɛne Yehowa abusuabɔ mu den? (b) Dɛn na yɛbɛsusu ho wɔ adesua a ɛdi hɔ no mu?\n16 Yɛbɛtumi abɛn Yehowa afebɔɔ. Enti sɛ yɛsua Bible daa, na yɛkɔ so ne Yehowa kasa wɔ mpaebɔ mu a, ɛbɛma yɛatie no. Sɛ yɛyɛ saa a, yɛne Yehowa abusuabɔ mu bɛyɛ den daa, na ɔbɛboa yɛn ma yɛagyina sɔhwɛ ahorow ano.\nYɛbɛtumi abɛn Yehowa afebɔɔ\n17 Ebia na yɛrehyia ɔhaw bi ma yɛabɔ ho mpae ara, nanso ɛda so reteetee yɛn. Sɛ yɛkɔ tebea a ɛte saa mu a, anhwɛ a gyidi a yɛwɔ wɔ Yehowa mu bɛhinhim. Ebia yɛn adwene bɛyɛ yɛn sɛ Yehowa ntie yɛn mpaebɔ na yɛbɛtumi anya adwene sɛ gyama ɔnyɛ yɛn adamfo bio. Sɛ wonya saa adwene yi a, dɛn na wobɛtumi ayɛ? Adesua a ɛdi hɔ no bɛboa wo.\n^ nky. 2 Sɛ yɛka sɛ obi ne obi wɔ abusuabɔ a, ɛkyerɛ adwene a nnipa mmienu no mu biara wɔ wɔ ne yɔnko ho ne nea wɔn mu biara yɛ ma ne yɔnko. Ɛsɛ sɛ wɔn mu biara bɔ ne ho mmɔden ma adamfofa no gyina.\n^ nky. 15 Wɔasesa din no.\nSɛ wonim Yehowa sɛ Obi a ɔwɔ hɔ ankasa na wo ne no wɔ adamfofa a emu yɛ den a, ɛkyerɛ sɛ wogye di sɛ Yehowa wɔ hɔ paa. Wonim sɛ ɔnam n’Asɛm Bible so kasa kyerɛ wo, na wonim sɛ wobɛtumi de wo ho ato ne so. Wonim nso sɛ ɔtie wo mpaebɔ\nSɛ wo ne Yehowa kasa wɔ mpaebɔ mu a, na wo ne no redi nkitaho. Sɛ wokenkan Bible na wosua a, na Yehowa ne wo redi nkitaho


Awareɛ | Mmoa a Wɔde Ma Abusua No\nNyan! | June 2015\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kikaonde Kikongo Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Tswana Turkish Twi Ukrainian Umbundu Vietnamese Xhosa Yoruba Zulu\nDa a wowaree no, wohyɛɛ bɔ bi. Wokaa sɛ nsuo mu oo, awia mu oo, wo ne no ara; gye owuo na ɛbɛtete mo ntam.\nNanso afei deɛ, awareɛ ne emu nsɛmnsɛm reyɛ ama nneɛma agyigya. Enti wohwɛ a, sɛnea na wodɔ wo hokafo no saa ara na ɛte nnɛ?\nWode wo koma nyinaa ma wo hokafo a, w’awareɛ bɛyɛ te sɛ hyɛmma a wɔato no sɛkyɛ; ɛbɛgyina\nNsuro sɛ wode wo koma bɛma wo hokafo. Nnɛ nnipa pii suro sɛ wɔde wɔn koma bɛma wɔn kunu anaa wɔn yere. Ebinom ka sɛ wode wo koma nyinaa ma wo hokafo a, ɛte sɛ nea wode ahoma asɔ wo mene. Nanso ɛnyɛ saa na ɛte. Mmom, woyɛ saa a, w’awareɛ bɛyɛ te sɛ hyɛmma a wɔato no sɛkyɛ; ɛbɛgyina. Ɔbaa warefo bi a ɔde Megan kaa sɛ, “Sɛ akasakasa bi sɔre na obiara nim sɛ waku ne ho ama awareɛ no a, ɔrempɛ ntɛm mfi mu.” * Sɛ mogye tom paa sɛ awareɛ no atim a, ɛnneɛ sɛ nsɛnnennen bi mpo sɔre a, mobɛnya nea mobɛgyina so asiesie.—Hwɛ adaka a wɔato din “ Ɔdɔ ne Nokwaredi.”\nYɛbɛtwa no tiaa a, sɛ worehyia ɔhaw wɔ w’awareɛ mu a, ɛnyɛ saa bere no na ɛsɛ sɛ woma w’adwenem yɛ wo naa. Mmom, ɛsɛ sɛ wohyɛ wo dɔ mu den. Wobɛyɛ dɛn ayɛ saa?\nGye bere hwehwɛ wo ho mu. “Gye owuo na ɛbɛtete yɛn ntam.” Wote saa asɛm yi a, dɛn na ɛba w’adwenem? Ɛyɛ wo sɛ wode ahoma resɔ wo mene anaa wote nka sɛ ɛyɛ ahobammɔ? Sɛ wohyia ɔhaw bi wɔ w’awareɛ mu a, nea ɛba w’adwenem ara ne sɛ wobɛgyae awareɛ? Sɛ wobu awareɛ sɛ biribi a ɛsɛ sɛ ɛtena hɔ daa a, ɛbɛboa ma woahyɛ wo dɔ mu den.—Bible mu asɛm: Mateo 19:6.\nHwehwɛ w’abusua mu. W’awofo awareɛ bɛtumi aka w’awareɛ. Ɔbaa warefo bi a ɔde Lea kaa sɛ, “Bere a m’awofo gyaa awareɛ no na mesua, enti na ɛyɛ me sɛ mentumi mfa me koma nyinaa mma obi.” Nya awerɛhyem sɛ wobɛtumi ama w’awareɛ agyina. Sɛ w’awofo awareɛ gui a, ɛno nkyerɛ sɛ wo nso w’awareɛ bɛgu!—Bible mu asɛm: Galatifoɔ 6:4, 5.\nHwɛ wo kasa yie. Sɛ akasakasa ba wo ne wo hokafo ntam a, ɛyɛ a nkeka nsɛm bi a wobɛnu wo ho akyiri yi. Nkeka nsɛm te sɛ, “Woyɛ a megyaa wo!” anaa, “Merekɔpɛ obi a ɔbɛdɔ me!” Nsɛm a ɛte saa remma monnye mo ho nni, na ɔhaw a asɔre no nso, morentumi nni ho dwuma. Mmom ɛbɛdan atɛnnidi ne ntɔkwa hunu. Enti sɛ anka wobɛkeka nsɛm a ɛwowɔ no, wobɛtumi aka biribi te sɛ: “Seesei yɛn nyinaa bo afuw. Ɛnneɛ, yɛbɛyɛ dɛn asiesie yɛn ntam?”—Bible mu asɛm: Mmebusɛm 12:18.\nMa wo hokafo nhu sɛ ‘wo koma wɔ awareɛ no mu.’ Ɛyɛ a fa wo kunu anaa wo yere mfoni si wo pon so wɔ adwumam. Mfa w’awareɛ mu nsɛm nkɔsi dwa so. Baabi a wobɛkɔ biara bɔ mmɔden sɛ wobɛfrɛ wo yere anaa wo kunu ne no akasa. Ɛyɛ a ma nsɛm bi te sɛ “yɛn” anaa “me ne me yere” anaa “me ne me kunu” mpue wɔ wo kasa mu. Woyɛ saa a, ɛbɛkyerɛ sɛ wodɔ wo yere anaa wo kunu, na nkurɔfo nso bɛhu sɛ womfa w’awareɛ nni agorɔ.\nHwɛ awarefo a wɔyɛ nhwɛso pa na sua wɔn. Wo ne awarefo a wɔn ho akokwa awareɛ mu mmɔ nkɔmmɔ. Bisa wɔn sɛ, “Dɛn paa na aboa ma mo awareɛ agyina abɛsi sesɛɛ?” Bible ka sɛ: “Dadeɛ na wɔde se dadeɛ ano. Saa na onipa nso se ne yɔnko anim.” (Mmebusɛm 27:17) Sɛ yɛma Bible mu asɛm yi tena yɛn adwenem a, yɛbɛtwe apini awarefo a wɔn ho akokwa ma wɔde wɔn afotu pa aboa yɛn.\n^ nky. 7 Sɛ obi kunu anaa ne yere fi n’akyi a, Bible ma kwan sɛ nea ne ho nni asɛm no bɛtumi agyaa nea wasɛe awareɛ no. Hwɛ asɛm a ɛwɔ Nyan! yi mu a wɔato din “Bible no Adwene—Awaresɛe.”\n“Deɛ Onyankopɔn aka abom no, mma onipa biara nntete mu.”—Mateo 19:6.\n“Obiara bɛsoa ɔno ara n’adesoa.”—Galatifoɔ 6:5.\n“Ɛwɔ deɛ ɔtu nsɛm bumbum sɛ nkrantɛ a ɛwowɔ, na anyansafoɔ kɛtrɛma deɛ, ɛsa yareɛ.”—Mmebusɛm 12:18.\nƆDƆ NE NOKWAREDI\n‘Sɛ wo ne wo hokafo di mo ho mo ho nokware a, ɛma mote nka sɛ mobɛtena akyɛ. Sɛ mosusu asram, mfe, ne mfe dudu a ɛda mo anim no ho a, mohu mo baanu nyinaa ho wom. Adwene a ɛne sɛ mobɛgyaa aware no remma mo tirim koraa, na eyi ma monya aware mu ahobammɔ. Ɔbaa warefo bi kaa sɛ: “Bere a me bo fuw [me kunu] paa anaasɛ bere a m’ani nnye biribi a ɛrekɔ so ho koraa mpo no, mennwene sɛ yɛn aware no bɛgu. Nea ɛhaw me ne ɔkwan a yɛbɛfa so ama nneɛma ayɛ sɛnea ɛte kan no. Menim sɛ ɔkwan biara so, yɛbɛsiesie yɛn ntam—ɛwom sɛ menhu sɛnea nneɛma bɛkɔ yie afa de.”’—Ɛfi September 15, 2003, Ɔwɛn-Aban mu.\nMunni Mo Ho Nokware\nSɛ wɔka sɛ di wo hokafo nokware a, ɛno ara ne sɛ wobɛtwe wo ho afi awaresɛe ho anaa?\nBible mu afotu aboa nnipa ɔpepem pii ama wɔanya anigye wɔ wɔn fie.\nASƐM A ƐDA SO Nea Wobɛyɛ na Woanya Apɔmuden\nMMOA A WƆDE MA ABUSUA NO Mma Biribiara Ntete Mo Ntam\nBIBLE NO ADWENE Awaresɛe\nPokye—Apataa a Ɔyɛ Anwea\nWIASE NSƐM Asase ne Ɛso Nneɛma\nText Baabi a wubetumi atwe nneɛma akenkan NYAN! June 2015 | W’apɔmuden—Nneɛma 5 a Wobɛtumi Ayɛ Nnɛ\nJune 2015 | W’apɔmuden—Nneɛma 5 a Wobɛtumi Ayɛ Nnɛ\nNYAN! June 2015 | W’apɔmuden—Nneɛma 5 a Wobɛtumi Ayɛ Nnɛ


Gye Yehowa Nteɛso Tom, Ma Ɔnwene Wo | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Mixe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“W’afotu na wode bɛkyerɛ me kwan, na awiei koraa wode me bɛkɔ anuonyam mu.”—DW. 73:24.\nDɛn na ɛkyerɛ sɛ Ɔnwemfo Kɛse no nhyɛ nnipa mma wɔnyɛ biribi, na dɛn na ɛkyerɛ sɛ ɔnyɛ animhwɛ?\nAdɛn nti na ɛyɛ yɛn dɛ sɛ yɛn Nwemfo no tumi sesa n’adwene?\nYehowa tu yɛn fo anaa ɔteɛ yɛn so a, dɛn na ɛsɛ sɛ yɛyɛ wɔ ho?\n1, 2. (a) Dɛn na yɛyɛ a ɛbɛma yɛne Yehowa ntam ayɛ papa? (b) Yɛhwɛ nea nnipa bi yɛe wɔ Onyankopɔn nteɛso ho a, ɛbɛboa yɛn sɛn?\nODWONTOFO no kae sɛ: “Me de, Onyankopɔn a mɛbɛn no no ye ma me. Awurade Tumfoɔ Yehowa na mede no ayɛ me guankɔbea.” (Dw. 73:28) Asɛm a odwontofo no kae yi kyerɛ sɛ na ɔwɔ Onyankopɔn mu ahotoso. Dɛn na ɛma ɔkaa saa? Ansa na odwontofo no rebɛka saa asɛm no, na osusuw sɛ abɔnefo di yiye. Eyi haw no paa enti ɔkae sɛ: “Matew me komam kwa, na mahohoro me nsa bemdi mu kwa.” (Dw. 73:2, 3, 13, 21) Nanso bere a ɔkɔɔ “Onyankopɔn kronkronbea kɛse” no mu no, ohuu nneɛma ani so yiye, na ɔkɔɔ so som Onyankopɔn. (Dw. 73:16-18) Odwontofo no suaa biribi fii mu. Ohui sɛ, sɛ obi pɛ sɛ ɔne Yehowa ntam yɛ papa a, ɛsɛ sɛ ɔne ne nkurɔfo bɔ na otie n’afotu de bɔ ne bra.—Dw. 73:24.\n2 Yɛn nso yɛpɛ sɛ yɛne nokware Nyankopɔn teasefo no ntam yɛ papa. Enti ehia sɛ yegye n’afotu ne ne nteɛso tom na yɛma kwan ma ɔnwene yɛn ma yɛyɛ nnipa a yɛsɔ n’ani. Tete no, Onyankopɔn teɛɛ nnipa ne aman bi so, na ɔmaa wɔn hokwan a wɔde bɛkyerɛ sɛ wobetie no anaa wɔrentie no. Wɔakyerɛw eyinom nyinaa ho asɛm wɔ Bible mu “ama yɛn nkyerɛkyerɛ” na wɔde “rebɔ yɛn a wiase nhyehyɛe yi awiei ato yɛn no kɔkɔ.” (Rom. 15:4; 1 Kor. 10:11) Sɛ yɛtɔ yɛn bo ase hwehwɛ saa nsɛm yi mu a, Yehowa su bɛn na yebehu? Afei nso sɛ yɛbrɛ yɛn ho ase ma Yehowa nwene yɛn a, mfaso bɛn na yebenya?\nSƐNEA ƆNWEMFO NO DE NE TUMI DI DWUMA\n3. Asɛm bɛn na ɛwɔ Yesaia 64:8 ne Yeremia 18:1-6 a ɛkyerɛ sɛ Yehowa wɔ tumi wɔ nnipa so? (Hwɛ mfonini a ɛwɔ adesua yi mfiase no.)\n3 Bible ka sɛ Yehowa te sɛ ɔnwemfo. Nea enti a ɛte saa ne sɛ Yehowa wɔ tumi wɔ nnipa ne aman so. Wo de, hwɛ asɛm a ɛwɔ Yesaia 64:8. Ɛka sɛ: “O Yehowa, wone yɛn Agya. Yɛyɛ dɔte, na wone yɛn Nwemfo; na yɛn nyinaa yɛ wo nsa ano adwuma.” Ɔnwemfo betumi de dɔte anwene ade a ɔpɛ biara. Dɔte no ntumi nkyerɛ ɔnwemfo no nea ɔnyɛ. Saa ara na nnipa ntumi nkyerɛ Onyankopɔn nea ɔnyɛ. Yenni hokwan sɛ yɛbɛka akyerɛ Onyankopɔn sɛ ɔnwene yɛn sɛɛ anaa sɛɛ sɛnea dɔte ntumi nka nkyerɛ ne nwemfo sɛ ɔnyɛ no sɛɛ anaa sɛɛ no.—Monkenkan Yeremia 18:1-6.\n4. So Yehowa de ne tumi nwene nnipa anaa aman sɛnea ɔpɛ biara? Kyerɛkyerɛ mu.\n4 Yehowa nwenee Israel sɛnea ɔnwemfo de dɔte nwene ade. Nanso sɛnea Yehowa nwene ade no yɛ soronko koraa. Nnipa betumi de dɔte ayɛ ade a wɔpɛ biara. Yehowa nso ɛ? Ɔhyɛ da nwene ebinom ma wɔbɛyɛ nnipa pa ɛnna ɔnwene ebinom ma wɔbɛyɛ nnipa bɔne anaa? Bible ka sɛ ɛnte saa. Yehowa de ade a ɛsom bo bi akyɛ adesamma. Ɛno ne hokwan a yɛwɔ sɛ yɛpaw nea yɛpɛ; ɔnhyɛ yɛn katee sɛ yɛnyɛ eyi anaa eyi. Mmom nnipa ankasa na ɛsɛ sɛ wɔkyerɛ sɛ wɔbɛma wɔn Bɔfo Yehowa kwan ma wanwene wɔn anaa wobegye wɔn ho afi ne nsam.—Monkenkan Yeremia 18:7-10.\n5. Sɛ nnipa amma kwan amma Yehowa anwene wɔn a, ɔkwan bɛn so na ɔde ne tumi di dwuma?\n5 Na sɛ obi sen ne kɔn na ɔka sɛ ɔremma Ɔnwemfo Kɛse no nnwene no ɛ? Ɛba saa a, Yehowa de ne tumi bɛyɛ dɛn? Wo de, yɛnhwɛ. Sɛ ɔnwemfo pɛ sɛ ɔnwene biribi na ohu sɛ dɔte no nsɔ sɛ ɔde bɛyɛ dekode no a, ebia ɔde bɛyɛ biribi foforo anaa ɔbɛtow agu. Ɛba saa a, mpɛn pii no nea ɛkyerɛ ne sɛ ɔnwemfo no amfra dɔte no yiye. Nanso ɛnyɛ saa na yɛn Nwemfo Yehowa te. (Deut. 32:4) Obi amma kwan amma Yehowa anwene no a, nea ɛkyerɛ ne sɛ onii no mmom na asɛm wɔ ne ho. Sɛnea nnipa yɛ wɔn ade na ɛbɛkyerɛ sɛnea Yehowa bɛnwene wɔn. Wɔn a wɔbrɛ wɔn ho ase tie no no, ɔde wɔn yɛ anwene a mfaso wɔ so. Kristofo a wɔasra wɔn yɛ eyi ho nhwɛso. Bible ka sɛ wɔyɛ “mmɔborɔhunu anwenne” a wɔde wɔn ayɛ ‘kuku a ɛho wɔ nyam.’ Nanso wɔn a wɔyɛ Onyankopɔn so asoɔden de, wɔyɛ “abufuw anwenne a wɔasiesie ama ɔsɛe.”—Rom. 9:19-23.\n6, 7. Bere a Yehowa teɛɛ Ɔhene Dawid ne Ɔhene Saul so no, dɛn na wɔn mu biara yɛe wɔ ho?\n6 Ade biako a Yehowa de nwene nnipa ne afotu anaa nteɛso. Wo de, hwɛ ɔkwan a ɔfaa so ne Israel ahemfo baanu a wodi kan no dii. Saa ahemfo no ne Saul ne Dawid. Bere a Ɔhene Dawid ne Bat-Seba sɛee aware no, ne nsunsuanso kaa ɔno Dawid ankasa ne afoforo. Yehowa anka sɛ Dawid yɛ ɔhene nti ɔregyae asɛm no saa ara. Mmom ɔteɛɛ no so. Onyankopɔn somaa ne diyifo Natan ma okoyii Dawid ntɛn. (2 Sam. 12:1-12) Dɛn na Dawid yɛe wɔ ho? Asɛm no kaa no paa na onuu ne ho. Enti Onyankopɔn huu Dawid mmɔbɔ.—Monkenkan 2 Samuel 12:13.\n7 Nanso Ɔhene Saul antie afotu. Bere bi Yehowa somaa Samuel sɛ ɔnkɔka nkyerɛ Saul sɛ onkum Amalekfo ne wɔn mmoa nyinaa. Nanso Saul anni Yehowa ahyɛde yi so. Wankum wɔn hene Agag ne mmoa a wɔadɔ srade no. Adɛn ntia? Ebia na ɔpɛ anuonyam ama ne ho. (1 Sam. 15:1-3, 7-9, 12) Yehowa somaa Samuel sɛ onkoyi Saul ntɛn, nanso Saul amfa ne ti annye. Enti yɛbɛka a, wamma Ɔnwemfo Kɛse no anwene no. Mmom ɔpɛɛ biribi yii ne ho ano. Ɔkae sɛ ɔde mmoa no rebɛbɔ afɔre ama Yehowa. Eyi nti Yehowa poo Saul sɛ ɔhene, na efi saa bere no rekɔ no, Saul ne Yehowa ntam anyɛ papa bio.—Monkenkan 1 Samuel 15:13-15, 20-23.\nSaul poo afotu. Wamma Yehowa anwene no! (Hwɛ nkyekyɛm 7)\nDawid nuu ne ho na otiee afotu. Ɔmaa Onyankopɔn nwenee no. Wo nso ɛ? (Hwɛ nkyekyɛm 6)\nONYANKOPƆN NYƐ ANIMHWƐ\n8. Bere a Yehowa pɛ sɛ ɔnwene Israelfo no, dɛn na wɔyɛe wɔ ho, na dɛn na yesua fi mu?\n8 Ɛnyɛ nnipa nko na Yehowa teɛ wɔn so de nwene wɔn, na mmom aman nso. Eyi ma wonya hokwan de kyerɛ sɛ wɔbɛma Yehowa anwene wɔn anaa wɔremma kwan. Bere a Yehowa gyee Israelfo fii Egypt nkoasom mu wɔ afe 1513 ansa na Kristo reba no, ɔne wɔn yɛɛ apam. Yehowa faa wɔn yɛɛ ne man, enti anka ɛyɛ akwannya kɛse sɛ Ɔnwemfo Kɛse no bɛnwene wɔn. Nanso Israel man no kɔɔ so yɛɛ Yehowa ani so bɔne, na wɔsom amanaman no anyame mpo. Yehowa somaa n’adiyifo kɔɔ wɔn nkyɛn mpɛn pii sɛ wonkotu wɔn fo, nanso wɔsen wɔn kɔn. (Yer. 35:12-15) Israelfo asobrakye nti, Yehowa twee wɔn aso. Asiriafo sɛee Israel atifi fam ahemman no. Akyiri yi Babilonfo nso sɛee anafo fam ahemman no. Eyi yɛ asuade kɛse ma yɛn! Sɛ yɛpɛ sɛ esi yɛn yiye a, ɛnde ɛsɛ sɛ yɛbrɛ yɛn ho ase ma Yehowa nwene yɛn.\n9, 10. Bere a Yehowa bɔɔ Niniwefo kɔkɔ no, dɛn na wɔyɛe?\n9 Bere foforo nso Yehowa bɔɔ nnipa a wɔwɔ Asiria ahenkurow Niniwe mu kɔkɔ. Na eyi yɛ hokwan a Niniwefo de bɛkyerɛ nea ɛwɔ wɔn komam. Yehowa ka kyerɛɛ Yona sɛ: “Sɔre kɔ Niniwe kuropɔn no mu na ka kyerɛ kurom hɔfoɔ sɛ wɔn amumɔyɛ atoatoa abedu m’anim.” Ná Yehowa abɔ ne tirim sɛ ɔbɛsɛe kurow no.—Yona 1:1, 2; 3:1-4.\n10 Nanso bere a Yona de asɛm no too wɔn anim no, “Niniwefo no gyee Onyankopɔn dii, na efi akumaa so kosi ɔpanyin so, wɔn nyinaa dii mmuada furafuraa atweaatam.” Ɔhene no mpo sɔre “fii n’agua so yii n’ahentade guu hɔ furaa atweaatam, na ɔtenaa nsõ mu.” Niniwefo brɛɛ wɔn ho ase maa Yehowa nwenee wɔn, na wɔsakraa wɔn adwene. Eyi nti Yehowa ansɛe kurow no.—Yona 3:5-10.\n11. Yɛhwɛ sɛnea Yehowa ne Israelfo ne Niniwefo dii a, ne su bɛn na yehu?\n11 Yehowa anka sɛ Israel yɛ ne man nti ɔrentwe wɔn aso. Ná Niniwefo nyɛ Onyankopɔn man, kyerɛ sɛ ɔne wɔn anyɛ apam biara, nanso ɔmaa ne diyifo kɔbɔɔ wɔn kɔkɔ. Na bere a wɔbrɛɛ wɔn ho ase maa Yehowa nwenee wɔn no, ohuu wɔn mmɔbɔ. Nhwɛso abien yi ma yehu sɛ Yehowa yɛn Nyankopɔn no ‘nyɛ animhwɛ.’—Deut. 10:17.\nYEHOWA WƆ NTEASE, ƆYƐ FAKAA\n12, 13. (a) Sɛ nkurɔfo ma Onyankopɔn nwene wɔn a, adɛn nti na ɔsesa n’adwene wɔ wɔn ho? (b) Ɔkwan bɛn so na Yehowa sesaa n’adwene wɔ Saul ho? Niniwefo nso ɛ?\n12 Sɛ yɛhwɛ sɛnea Onyankopɔn nwene nnipa a, yehu sɛ ɔwɔ ntease na ɔyɛ fakaa. Sɛ Yehowa ne nnipa redi na wɔyɛ nsakrae wɔ wɔn abrabɔ mu a, ɔno nso tumi sesa gyinae a wasi wɔ wɔn ho. Wo de, hwɛ nea ɔyɛe wɔ Israel hene a odi kan ho. Bible ka sɛ Yehowa ‘nuu ne ho sɛ wama Saul ayɛ ɔhene.’ (1 Sam. 15:11) Bere a Niniwefo dan wɔn ho fii wɔn kwammɔne so no, Bible ka sɛ: “Nokware Nyankopɔn sesaa n’adwene wɔ ɔhaw a ɔkae sɛ ɔde bɛba wɔn so no ho, na wanyɛ wɔn hwee.”—Yona 3:10.\n13 Sɛ Bible ka sɛ Yehowa ‘anu ne ho’ a, ɛkyerɛ sɛ wasesa adwene a ɔwɔ wɔ onipa bi ho anaa watwe ne gyinaesi asan. Bere bi na Yehowa gye Saul tom, nanso bere a Saul yɛɛ asoɔden no ɔpoo no sɛ ɔhene, kyerɛ sɛ ɔsesaa adwene a ɔwɔ wɔ Saul ho. Eyi nkyerɛ sɛ Yehowa dii mfomso sɛ ɔpaw Saul ɔhene. Mmom Saul na ɔyɛɛ asoɔden. Bere a nokware Nyankopɔn ne Niniwefo redi no, ɔsesaa n’adwene wɔ wɔn ho. Eyi kyerɛ sɛ yɛn Nwemfo Yehowa wɔ ntease na ɔyɛ fakaa, ɔyɛ ɔdomfo ne mmɔborɔhunufo, na sɛ abɔnefo sesa wɔn akwan a, ɔno nso sesa adwene a ɔwɔ wɔ wɔn ho. Eyi yɛ awerɛkyekyesɛm ankasa!\nMPO YEHOWA NTEƐSO\n14. (a) Ɔkwan bɛn na Yehowa fa so nwene yɛn nnɛ? (b) Sɛ Onyankopɔn nwene yɛn anaa otu yɛn fo a, dɛn na ɛsɛ sɛ yɛyɛ wɔ ho?\n14 Ade titiriw a Yehowa de nwene yɛn nnɛ ne n’Asɛm ne n’ahyehyɛde no. (2 Tim. 3:16, 17) Sɛ Yehowa nam n’Asɛm ne n’ahyehyɛde no so tu yɛn fo anaa ɔteɛ yɛn so a, ɛsɛ sɛ yegye tom. Mfe dodow a yɛde atena asafo no mu anaa hokwan biara a yɛwɔ no, ɛsɛ sɛ yɛkɔ so tie Yehowa afotu. Yɛyɛ saa a, Yehowa bɛnwene yɛn ma yɛayɛ anwene a ɛho wɔ nyam.\n15, 16. (a) Sɛ wɔteɛ obi so na hokwan a ɔwɔ fi ne nsa a, ebetumi aka no sɛn? Ma nhwɛso. (b) Sɛ wɔteɛ yɛn so na egyaw yɛn fɛre ne aniwu a, dɛn na ɛbɛboa yɛn ma yɛagyina ano?\n15 Ɔkwan bɛn na Yehowa fa so teɛ yɛn so? Ɛtɔ da bi a, ɔkyerɛkyerɛ yɛn ma yehu nea ɔpɛ sɛ yɛyɛ anaa ɔteɛteɛ yɛn nsusuwii. Ɛtɔ da nso a, ɔteɛ yɛn so bere a yɛadi mfomso. Ɛba saa a, hokwan a yɛwɔ wɔ asafo no mu betumi afi yɛn nsa. Momma yɛmfa Dennis * asɛm yi nyɛ nhwɛso. Na ɔyɛ asafo mu panyin, nanso adwumasɛm nti ɔkɔyɛɛ biribi a ɛmfata ma wɔkaa n’anim kokoam. Eyi maa ne panyin fii ne nsa. Anadwo a wɔbɔɔ asafo no amanneɛ sɛ Dennis nyɛ ɔpanyin bio no, ɛkaa no sɛn? Ɔkae sɛ: “Ɛyɛɛ me sɛ nea me wiase nyinaa aba awiei. Mfe 30 ni a manya hokwan pii wɔ asafo no mu. Na meyɛ daa kwampaefo, meyɛɛ adwuma wɔ Betel, mebɛyɛɛ asafo mu somfo na akyiri yi mebɛyɛɛ ɔpanyin. Afei na na mama ɔkasa a edi kan wɔ ɔmantam nhyiam ase. Prɛko pɛ ne nyinaa kɔ. Fɛre ne aniwu deɛ yɛnka. Mihui sɛ me so nni mfaso biara wɔ ahyehyɛde no mu.”\n16 Dennis sesaa ne suban, na osiesiee n’akwan. Ɛnde, fɛre ne aniwu no nso ɛ, dɛn na ɛboaa no ma ogyinaa ano? N’ano asɛm ni: “Misii me bo sɛ meremfa Bible akenkan nni agoru, na mantoto asɛnka ne adesuakɔ ase koraa. Me nuanom Kristofo nso hyɛɛ me den paa. Asafo nhoma ahorow nso boaa me. Asɛm bi puee August 15, 2009 Ɔwɛn-Aban mu a wɔato din ‘So Woanya Ɔsom Hokwan Bi Pɛn? So Wubetumi Asom Bio?’ Wobɛka sɛ wɔhyɛɛ da kyerɛw maa me. Ɛyɛɛ me sɛ Yehowa de buaa me mpaebɔ.” Dennis kae sɛ bere a ɔrekenkan saa Ɔwɛn-Aban no, asɛm bi wom a ɛkaa ne koma paa. Ɔwɛn-Aban no kae sɛ: “Seesei a wunni asɛyɛde pii wɔ asafo no mu no, fa w’adwene si wo ne Yehowa ntam abusuabɔ a wobɛhyɛ mu den so.” Nteɛso no boaa Dennis paa, na mfe bi akyi no ɔbɛyɛɛ asafo mu somfo.\n17. Wotu obi a, ebetumi aboa no sɛn? Ma nhwɛso.\n17 Sɛ wotu obi fi asafo no mu a, ɛno nso ka Yehowa nteɛso ho. Ɛbɔ asafo no ho ban na nkekae biara amma mu. Afei nso ɛboa ɔbɔnefo no ma n’ani ba ne ho so ma osiesie n’akwan. (1 Kor. 5:6, 7, 11) Wotuu Robert fii asafo no mu, na edii bɛyɛ mfe 16 ansa na ɔresan aba. Bere a wotuu no no, n’awofo ne ne nuanom de Onyankopɔn Asɛm yɛɛ adwuma, enti wɔne no ammɔ; nkyia mpo, wɔankyia no. Mfe kakra ni na wogyee Robert, na ɔrebɔ ne ho mmɔden paa wɔ nokware no mu. Ɔkae sɛ gyinae a n’abusuafo sii ka ho bi na bere tenten yi nyinaa akyi no otumi san baa asafo no mu. Ɔkae sɛ, sɛ n’abusuafo ne no bɔɔ kakraa bi anaa wɔfrɛɛ no da koro mpo bisaa no sɛ ne ho te sɛn a, anka ɔrente nka sɛ wahwere biribi na kampɛsɛ ne kɔn adɔ sɛ ɔbɛhwehwɛ Yehowa ne ne nkurɔfo akyi kwan.\n18. Dɔte bɛn na ɛsɛ sɛ yɛyɛ wɔ Ɔnwemfo Kɛse no nsam?\n18 Yɛn de, ebia wɔrenteɛ yɛn so saa, nanso asɛmmisa ne sɛ, yɛyɛ dɔte bɛn wɔ Ɔnwemfo Kɛse no nsam? Sɛ wɔteɛ yɛn so a, dɛn na yɛbɛyɛ? Yɛbɛyɛ sɛ Dawid anaa Saul? Yehowa, Ɔnwemfo Kɛse no ne yɛn Agya, na kae sɛ “nea Yehowa dɔ no na ɔka n’anim, sɛnea agya yɛ ne ba a ɔpɛ n’asɛm no.” Enti “mpo Yehowa nteɛso, na n’animka nso, nkyi.”—Mmeb. 3:11, 12.


Ma Wo Ba Nhu Ɔbarima ne Ɔbaa Nna Ho Nsɛm\nASƐM A ƐDA SO Yesu Tenaa Ase Ampa?\nWIASE NSƐM Amerika\nMMOA A WƆDE MA ABUSUA NO Ma Wo Ba Nhu Ɔbarima ne Ɔbaa Nna Ho Nsɛm\nBiribi a Ɛyɛ Nwonwa\nBIBLE NO ADWENE Anisɔ\n“Ɛyɛ Ɔkwan Foforo Koraa!”\nMonkyerɛ Nneɛma Ho Anisɔ\nNyan! | No. 5 2016\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Umbundu Urdu Vietnamese Waray-Waray Wolaita Xhosa Yoruba Zulu\nMfe kakra a atwam ni, awofo paa na na wotumi nya kwan ka ɔbarima ne ɔbaa nna ho asɛm kyerɛ wɔn mma ansa na onipa foforo biara akyerɛ mmofra no. Bere a mmofra no renyin no, awofo no nya kwan kyerɛkyerɛ nneɛma mu kyerɛ wɔn nkakrankakra.\nƐnnɛ, biribiara asesa. Nhoma bi ka sɛ: “Mmofra nnyin koraa na wɔde ɔbarima ne ɔbaa nna ho nsɛm repuapua wɔn. Ɔbarima ne ɔbaa nna ho nsɛm redɔɔso wɔ video ne nhoma a mmofra kenkan mu.” (The Lolita Effect) Nea ɛrekɔ so yi reboa mmofra anaa ɛrepira wɔn?\nNna ho asɛm abu so wɔ baabiara. Deborah Roffman kaa wɔ ne nhoma bi mu sɛ: “Sɛ wutie nneɛma ho dawurubɔ, wohwɛ sini, wokenkan nhoma, wutie dwom mu nsɛm, wohwɛ TV, wobɔ video game, anaa wohwɛ kɔmputa so a, wuhu sɛ ɔbarima ne ɔbaa nna ho mfonini, nguamansɛm ne ahuhusɛm agye ne nyinaa afa. Saa ara nso na nkɔmmɔ a nkurɔfo bɔ wɔ telefon so ne text message a wɔde mena afoforo no nso mu pii nye koraa. Ama mmofra pii susuw sɛ gyama ɔbarima ne ɔbaa nna ho hia sen biribi foforo biara wɔ asetena mu.”—Talk to Me First.\nAguadifo nso ka ho bi. Wɔn a wɔbɔ nneɛma ho dawuru ne adetɔnfo taa tɔn mmofra ntade a ɛtwetwe adwene kɔ ɔbarima ne ɔbaa nna so na wɔkamfo kyerɛ. Ne saa nti, bere a mmofra nnya nyinii koraa no, na wɔama wɔahu sɛ ɛsɛ sɛ wɔma ntade a wɔbɛhyɛ ho hia wɔn paa. Nhoma bi ka sɛ, “Adetɔnfo ahu sɛ mmofra pɛ sɛ wɔn mfɛfo gye wɔn tom na wotumi ne wɔn bɔ yiye enti wɔnam nyansa kwan so didi wɔn ho. Adwene a ɛwɔ akyi ara ne sɛ wobenya wɔn ma wɔatɔ nneɛma a aba so foforo no.”—So Sexy So Soon.\nNka ho asɛm kɛkɛ. Sɛ obi sua sɛnea kar yɛ adwuma ho ade a, ɛno nkyerɛ sɛ onim kar ka. Saa ara nso na sɛ obi nim ɔbarima ne ɔbaa nna ho nsɛm a, ɛno nkyerɛ sɛ obetumi agyina saa nimdeɛ no so asisi gyinae pa.\nNea yɛreka nyinaa ne sɛ: Ɛnnɛ sɛnea wiase ayɛ no, ɛsɛ sɛ woboa wo mma ma wotumi tete “wɔn adwene” na ama wɔatumi ahu “papa ne bɔne mu nsonsonoe.”—Hebrifo 5:14.\nMprɛ nto obi so. Ɛmfa ho sɛnea mo hɔ amammerɛ te no, wo na ɛyɛ w’asɛde sɛ wokyerɛkyerɛ wo mma ɔbarima ne ɔbaa nna ho nsɛm. Enti gye tom.—Bible mu asɛm: Mmebusɛm 22:6.\nKa ho asɛm nkakrankakra. Ɔbarima ne ɔbaa nna ho nsɛm nyɛ ade a wubetumi de da koro pɛ aka. Enti bere biara a hokwan no bɛba no, wo ne wo ba no mmɔ ho nkɔmmɔ. Sɛ wo ne wo ba no nkutoo te kar mu anaa moabom reyɛ fie adwuma bi a, mubetumi abɔ nna ho nkɔmmɔ. Nea ɛbɛyɛ na wo ba no aka ne komam asɛm akyerɛ wo no, ɛyɛ a bisa no nsɛm na watumi akyerɛ n’adwene. Ɛho nhwɛso ni. Sɛ́ anka wubebisa wo ba no sɛ, “Enti w’ani gye mfonini a ɛte saa ho?” no, wubetumi abisa no sɛ, “Wohwɛ a, adɛn nti na aguadifo taa de mfonini a ɛte saa bɔ wɔn nneɛma ho dawuru?” Sɛ obua a, wubetumi abisa no sɛ, “W’adwene yɛ wo sɛn wɔ ho?”—Bible mu asɛm: Deuteronomium 6:6, 7.\nHwɛ mfe a abofra no adi so ne no nkasa. Wubetumi abobɔ ɔbarima ne ɔbaa awode din akyerɛ mmofra nketewa paa. Kyerɛ wɔn sɛnea wɔbɛbɔ wɔn ho ban afi mmonaatofo ho. Afei sɛ wonyin kakra a, wubetumi akyerɛ wɔn abawo ho ade kakra. Wodu wɔn mmabunbere so a, wɔbɛte ɔbarima ne ɔbaa nna ho nsɛm ase yiye. Ɛbɛma wɔanya ho adwempa na woahu bere a ɛbɛfata sɛ wɔde wɔn ho hyem.\nFa suban pa dua wɔn mu. Bere a wo ba nnyinii koraa no, fi ase kyerɛkyerɛ no suban pa te sɛ nokwaredi, ahosodi ne obu. Enti sɛ moreka nna ho asɛm a, wubenya biribi pa agyina so akyerɛkyerɛ wo nsɛm mu. Afei nso, ma onhu adwene a wowɔ wɔ ɔbarima ne ɔbaa nna ho pefee. Sɛ w’ani nnye obi a ɔnwaree a ɔne obi foforo bɛda ho a, ɛsɛ sɛ woka kyerɛ wo ba no, na kyerɛ no nea enti a ɛyɛ bɔne na ebetumi apira no. Nhoma bi ka sɛ, “Mmabun a wonim sɛ wɔn awofo ani nnye obi a ɔnwaree a ɔne obi foforo bɛda ho no, ɛyɛ den sɛ wɔbɛyɛ biribi a ɛte saa.”—Beyond the Big Talk.\nFa wo suban di wɔn adanse. Fa nea worekyerɛkyerɛ wo ba no bɔ wo bra. W’ani gye ahuhusɛm ho? W’ahosiesie te sɛn? Ɛtwetwe nkurɔfo adwene kɔ ɔbarima ne ɔbaa nna so? Wode wo ho hyehyɛ mmaa anaa mmarima? Sɛ woyɛ saa nneɛma yi nyinaa bi a, ɛnde na suban pa a wopɛ sɛ wo mma nya no, w’ankasa wunnye ntom.—Bible mu asɛm: Romafo 2:21.\nMa wo ba nya nna ho adwempa. Nna yɛ akyɛde a Onyankopɔn de ama awarefo, na sɛ obi twɛn ware ansa na woanya mu kyɛfa a, n’ani begye paa. (Mmebusɛm 5:18,19) Sɛ́ anka wo ba ne obi a ɔnwaree bɛda ma agya no tipae ne adwennwen no, ma onhu sɛ bere pa mu no, ɔno nso betumi anya saa akyɛde yi so mfaso ma n’ani agye.—1 Timoteo 1:18, 19.\n“Tete abofra wɔ ɔkwan a ɛfata so; sɛ onyin a, ɔremfi ho.”—Mmebusɛm 22:6.\n“Fa [Onyankopɔn mmara] dua wo ba komam.”—Deuteronomium 6:6, 7.\n“So wo a wokyerɛkyerɛ obi no, wonkyerɛkyerɛ wo ho?”—Romafo 2:21.\nƐmfa ho nea nkurɔfo bɛka biara no, wohwɛ mu paa deɛ a, awofo suban tumi ka wɔn mma paa sen sɛnea wɔn ayɔnkofo suban betumi aka wɔn. “Mmofra taa pɛ akwankyerɛ ne nkyerɛkyerɛmu fi mpanyimfo a wotumi ka kɔ wɔn nkyɛn hɔ na ama wɔate abrabɔ ase. Sɛ wɔbɛkɔ nnipa afoforo nkyɛn akɔhwehwɛ mmoa a, gye sɛ wɔahu sɛ yɛn a yɛne wɔn te fie no nni wɔn ho adagyew. . . . Nea nhwehwɛmu a wɔde mfe pii ayɛ ama ada adi no, ɛnsɛ sɛ ɛyɛ yɛn nwonwa: mmusua a wɔmfɛre sɛ wɔbɛbɔ nna ho nkɔmmɔ no tumi tete mmofra a wɔwɔ apɔwmuden, wotumi sisi gyinae pa, gye wɔn nneyɛe ho asodi tom, na nea ehia sen ne nyinaa no, wotumi twe wɔn ho fi nneyɛe bɔne bebree ho.”—Talk to Me First.\nNo. 5 2016 | Yesu Tenaa Ase Ampa?\nNYAN! No. 5 2016 | Yesu Tenaa Ase Ampa?\nƐyɛ Papa sɛ Yɛde Yɛn Nkwa Bɛto Asiane Mu Agyigye Yɛn Ani?\nBere a Wo Mma Anyin na Wɔafi Fie\nEfie Nnwuma Ho Hia


Onyankopɔn Ahennie—Aban a Kɛtɛasehyɛ ne Porɔeɛ Biara Nnim\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chuvash Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mixe (North Central) Mongolian Moore Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nASƐM A ƐDA SO | ABAN A KƐTƐASEHYƐ NE PORƆEƐ NNIM\nOnyankopɔn Ahennie—Aban a Kɛtɛasehyɛ ne Porɔeɛ Biara Nnim\nBerɛ bi, ɔpanin paa a ɔda asoɛeɛ a ɛyɛ aban sikasɛm mu nhwehwɛmu ano wɔ Nicaragua kaa sɛ: “Aban mpanimfoɔ nso yɛ ɔman mma. Enti sɛ kɛtɛasehyɛ ne porɔeɛ adware ɔmanfoɔ a, ɛnneɛ ɛbɛka aban mpanimfoɔ nso.” Nea ɔkaeɛ no kyerɛ sɛ ɔnnye nni sɛ kɛtɛasehyɛ ne porɔeɛ ase bɛtumi atu afiri aban mu koraa.\nSɛ kɛtɛasehyɛ ne porɔeɛ ahyɛ nnipa ma a, ɛnneɛ nnipa aban nso ɛ? Wonnye nni sɛ kɛtɛasehyɛ ne porɔeɛ bɛhyɛ mu ma? Enti yɛbɛtumi anya aban a kɛtɛasehyɛ ne porɔeɛ nnim a, gye sɛ aban a ɛmfiri nnipa. Bible ka sɛ aban a ɛte saa bɛba. Ɛno ne Onyankopɔn Ahennie. Saa aban no na Yesu ka kyerɛɛ n’akyidifoɔ sɛ wɔmmɔ ho mpaeɛ no.—Mateo 6:9, 10.\nOnyankopɔn Ahennie no yɛ aban ankasa a ɛwɔ soro, na ɛbɛdi asase so. Ɛbɛyi nnipa aban nyinaa afiri hɔ. (Dwom 2:8, 9; Adiyisɛm 16:14; 19:19-21) Ahennie no bɛma nnipa anya nhyira pii. Ebi ne sɛ, ɛbɛyɛ aban a kɛtɛasehyɛ ne porɔeɛ biara nnim. Nneɛma nsia bi nti na yɛreka saa.\nNEA ƐREKƆ SO: Nnipa amammuo mu no, mpɛn pii no wɔgyegye ɛtoɔ firi ɔmanfoɔ hɔ ansa na wɔanya sika de abu man. Wɔn nsa ka sika no a, aban mpanimfoɔ binom de wɔn nsa bom. Ebinom nso gye braeb, enti ɛtoɔ a ɛsɛ sɛ nkurɔfoɔ tua ma aban no, wɔte so ma wɔn. Ɛno ma aban hwere sika, enti wɔtoto ɛtoɔ a nkurɔfoɔ tua no mu. Ɛba saa a, ɛma kɛtɛasehyɛ ne porɔeɛ kɔ so sene kane no mpo. Ɛbɛwie aseɛ no, na nnipa a wɔdi nokorɛ no mmom na wɔrebrɛ kɛse.\nANO ADURO: Onyankopɔn Ahennie no deɛ, tumi a ɛde bɛdi adeɛ no firi Yehowa, * adeɛ nyinaa so Tumfoɔ Nyankopɔn no hɔ. (Adiyisɛm 11:15) Ahennie no rennye toɔ mfiri ɔmanfoɔ hɔ mfa ntua nnwuma a ɛbɛyɛ ho ka. Mmom, Onyankopɔn “tumi mmorosoɔ” ne n’ayamye nti, Ahennie no bɛyɛ nea ne manfoɔ hia nyinaa ama wɔn.—Yesaia 40:26; Dwom 145:16.\n2. ƐSO HENE\nNEA ƐREKƆ SO: Susan Rose-Ackerman a yɛkaa ne ho asɛm wɔ Ɔwɛn-Aban yi ahyɛaseɛ no ka sɛ, kɛtɛasehyɛ ne porɔeɛ deɛ aseɛ bɛtu a, gye sɛ ɛhyɛ aseɛ firi aban mpanimfoɔ so. Sɛ kɛtɛasehyɛ ne porɔeɛ kɔ so wɔ aban mu, na berɛ korɔ no ara wɔtwa wɔn ho sɛ wɔbɛtu kɛtɛasehyɛ ne porɔeɛ ase afiri polisifoɔ ne kɔstɔmfoɔ mu a, ɛmma nkurɔfoɔ nnya aban no mu ahotɔsoɔ bio. Afei, sɛ ɔmampanin bi bɔ bra pa sɛ dɛn ara mpo a, bɔne wɔ ne ho. Bible ka sɛ, “ɔteneneeni biara nni asase so a adepa nko ara na ɔyɛ.”—Ɔsɛnkafoɔ 7:20.\nBraeb kɛseɛ paa mpo, Yesu poeɛ\nANO ADURO: Yesu Kristo na Onyankopɔn ayi no sɛ n’Ahennie no so hene. Yesu nso deɛ bɔne biara nni ne ho, enti obiara ntumi ntwe no nkɔ bɔne mu. Nea enti a yɛreka saa ne sɛ, braeb kɛseɛ paa mpo, ɔpoeɛ. Saa braeb no ne “wiase ahennie nyinaa ne emu animuonyam.” Ɔbonsam a ɔdi wiase yi so na anka ɔde rema no. Ná ɔpɛ sɛ Yesu bɔ ne mu ase de ɔsom a ɛfata Onyankopɔn nko ara ma ɔno Ɔbonsam. (Mateo 4:8-10; Yohane 14:30) Afei nso, berɛ a nkurɔfoɔ yɛɛ Yesu ayayadeɛ a ɔrewu no, ebinom maa no aduro bi sɛ ɔnnom. Ná aduro no bɛma Yesu yaw no akɔ fam, nanso anka ɛremma n’ani so nna hɔ. Esiane sɛ na Yesu pɛ sɛ ɔde ani kann di n’Agya nokorɛ nti, wannom. (Mateo 27:34) Seesei deɛ Onyankopɔn anyane Yesu ma ɔte soro. Nea Yesu faa mu nti, ɔfata paa sɛ ɔdi Ahennie no so hene.—Filipifoɔ 2:8-11.\n3. ƐTIM HƆ DAA\nNEA ƐREKƆ SO: Aman pii taa to aba. Sɛ wohwɛ a, wobɛka sɛ ɛno bɛma nkurɔfoɔ anya kwan ayi aban mpanimfoɔ a wɔpɛ kɛtɛasehyɛ ne porɔeɛ afiri aban mu. Nanso, nokwasɛm ne sɛ, sɛ amanyɔkuo ahodoɔ rebɔ dawuro sɛ wɔnto aba mma wɔn a, kɛtɛasehyɛ ne porɔeɛ mpa mu. Sɛ wɔreto aba nso a, saa ara. Aman a wɔse wɔanya nkɔsoɔ no mu mpo, saa na ɛteɛ. Asikafoɔ tumi de sika boa aban mpanimfoɔ anaa wɔn a wɔpɛ sɛ wɔba aban mu ma wɔbɔ dawuro sɛ wɔnto aba mma wɔn sɛnea ɛbɛyɛ a sɛ tumi bɛdi wɔn nsam a wɔbɛyɛ nea wɔpɛ ama wɔn.\nƐno nti, John Paul Stevens a ɔyɛ ɔtemmufoɔ wɔ Amerika Asɛnnibea Kunini no twerɛɛ sɛ, “kɛtɛasehyɛ ne porɔeɛ nti sɛ tumi bɛdi aban bi nsam a, ɔmanfoɔ nnye ntom papa.” Ɔtoaa so sɛ, “sɛnea anka ɛsɛ sɛ aban bu man no, kɛtɛasehyɛ ne porɔeɛ nti, wɔntumi nyɛ saa, na ɛno ama gyidie a nkurɔfoɔ wɔ wɔ aban mu asa.” Enti wiase baabiara a wobɛkɔ no, nnipa dodoɔ no ara adwene yɛ wɔn sɛ, sɛ yɛka wɔn a kɛtɛasehyɛ ne porɔeɛ adonnɔn wɔn a, ɛyɛ amanyɔkuo.\nANO ADURO: Onyankopɔn Ahennie no deɛ ɛrentwam da. Enti amanyɔkuo bi remmɔ dawuro sɛ wɔnto aba mma wɔn, na saa ara nso na obiara rento aba na kampɛsɛ kɛtɛasehyɛ ne porɔeɛ abɛwurawura mu. (Daniel 7:13, 14) Onyankopɔn na wayi Ahennie no so hene. Enti ɛnhia sɛ nkurɔfoɔ to aba ansa na ne tumi adi mu, na obiara nso ntumi ntu no adeɛ so. Esiane sɛ Ahennie no bɛtena hɔ daa nti, biribiara a ɛbɛyɛ ama ne manfoɔ no bɛboa wɔn afebɔɔ.\nOnyankopɔn Ahennie no yɛ aban ankasa a ɛwɔ soro, na ɛbɛdi asase so\nNEA ƐREKƆ SO: Aman hyehyɛ mmara ahodoɔ, enti anhwɛ a wobɛka sɛ ɛbɛma nneɛma akɔ yie. Nanso, abenfoɔ kyerɛ sɛ, mpɛn pii no, sɛ aman hyehyɛ mmara pii a, ɛno mmom ma kɛtɛasehyɛ ne porɔeɛ dɔɔso. Afei nso, sɛ wɔhyɛ mmara a ɛbɛma wɔako atia kɛtɛasehyɛ ne porɔeɛ a, wɔsɛe sika pii ansa na wɔatumi de mmara no ayɛ adwuma. Sɛ wɔde mmara no yɛ adwuma nso a, ɛmmoa ahe biara.\nANO ADURO: Sɛ wode mmara a nnipa aban hyehyɛ toto Onyankopɔn Ahennie no mmara ho a, nnipa mmara mmɛn Onyankopɔn deɛ ho baabiara. Ɛho nhwɛsoɔ bi ne sɛ, Yesu anhyehyɛ mmara pii ankyerɛ sɛ ‘yɛ wei, nyɛ wei.’ Mmom no, nea ɔkaeɛ ne sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara.” (Mateo 7:12) Adeɛ baako a ɛma Onyankopɔn Ahennie no da nso ne sɛ, sɛ ɛhyɛ mmara a, ɛka nnipa nsusuiɛ ne wɔn nneyɛɛ nyinaa. Yesu kaa sɛ: “Dɔ wo yɔnko sɛ wo ho.” (Mateo 22:39) Onyankopɔn nso deɛ ɔtumi hu nea ɛwɔ yɛn komam, enti ɔbɛtumi ahwɛ ama nkurɔfoɔ adi ahyɛdeɛ a ɛte saa so yie.—1 Samuel 16:7.\nNEA ƐREKƆ SO: Anibereɛ ne pɛsɛmenkomenya paa na ɛma kɛtɛasehyɛ ne porɔeɛ kɔ so. Yɛtaa hu saa subammɔne no wɔ aban mpanimfoɔ ne temanmufoɔ ho. Ɔwɛn-Aban yi ahyɛaseɛ no, yɛhuu sɛ sotɔɔ dan kɛseɛ bi dwiri guiɛ wɔ Seoul. Nea ɛkɔfaa saa asiane no baeɛ ne sɛ, aban mpanimfoɔ gyee braeb firii kɔntratafoɔ no hɔ. Ná kɔntratafoɔ no mpɛ sɛ wɔbɔ ka pii enti wɔtuaa braeb, ɛnna wɔde nneɛma a ɛnyɛ papa sii dan no.\nSɛ yɛbɛtumi atu kɛtɛasehyɛ ne porɔeɛ ase koraa a, ɛnneɛ ɛsɛ sɛ wɔtete nkurɔfoɔ ma wɔsesa wɔn suban. Ɛno bɛma wɔagyae anibereɛ ne pɛsɛmenkomenya. Nanso, nnipa aban nyɛɛ wɔn adwene sɛ wɔbɛtete ɔmanfoɔ, na wɔnni tumi mpo a wɔde bɛyɛ saa.\nANO ADURO: Subammɔne a ɛkɔfa kɛtɛasehyɛ ne porɔeɛ ba no, Onyankopɔn Ahennie no tumi tu ase koraa. Ɛtete nkurɔfoɔ ma wɔnya suban pa. * Saa nteteeɛ no boa nkurɔfoɔ ma ‘wɔkɔ so yɛ wɔn foforɔ wɔ tumi a ɛkanyan wɔn adwene no mu.’ (Efesofoɔ 4:23) Ɛma wɔgyae anibereɛ ne pɛsɛmenkomenya, na wɔma wɔn ani sɔ nea wɔwɔ. Afei nso, wɔdwene afoforɔ ho.—Filipifoɔ 2:4; 1 Timoteo 6:6.\nNEA ƐREKƆ SO: Nnipa bi wɔ hɔ a, sɛ wɔtete wɔn yie sɛ dɛn, na nnipa a atwa wɔn ho ahyia nyinaa di nokorɛ mpo a, wɔn deɛ wɔrennyae kɛtɛasehyɛ ne porɔeɛ da. Animdefoɔ gye tom sɛ ɛno nti na nnipa aban biara ntumi ntu kɛtɛasehyɛ ne porɔeɛ ase no. Nea nnipa aban bɛtumi ayɛ ara ne sɛ wɔbɛsosɔ kɛtɛasehyɛ ne porɔeɛ ho kɛkɛ, na wɔate ɛho nsunsuanso bɔne no so.\nANO ADURO: Amansan Nkabom Kuo ayɛ nhyehyɛe bi a wɔde reko atia kɛtɛasehyɛ ne porɔeɛ. Ɛka sɛ, sɛ aban bɛtumi atu kɛtɛasehyɛ ne porɔeɛ ase a, gye sɛ wɔtete nkurɔfoɔ ma wɔhu nea enti a ɛsɛ sɛ wɔdi nokorɛ wɔ nnwuma mu. Nea wɔde asi wɔn ani so no yɛ papa. Nanso, Onyankopɔn Ahennie deɛ, ɛntete emufoɔ sɛ wɔnni nokorɛ kɛkɛ. Obi a ɔnni nokorɛ renkɔ Ahennie no mu. Bible ka sɛ, “adufudepɛfoɔ” ne “atorofoɔ” rennya Ahennie no.—1 Korintofoɔ 6:9-11; Adiyisɛm 21:8.\nTete Kristofoɔ no yɛɛ biribi de kyerɛɛ sɛ nnipa bɛtumi adi nokorɛ ama ayɛ yie. Osuani bi a na wɔfrɛ no Simon sei, ɔyɛɛ sɛ ɔrema Yesu asomafoɔ no sika na wɔama no honhom kronkron, nanso asomafoɔ no poeɛ na wɔka kyerɛɛ no sɛ: “Sakra w’adwene wɔ saa bɔne a woayɛ yi ho.” Berɛ a Simon huu sɛ wayɛ bɔne no, ɔka kyerɛɛ asuafoɔ no sɛ wɔnsrɛ Onyankopɔn mma no na ɔmfa ne bɔne nkyɛ no.—Asomafoɔ Nnwuma 8:18-24.\nNEA ƐSƐ SƐ WOYƐ NA WOAKƆ AHENNIE NO MU\nOnyankopɔn Ahennie no, wofiri he oo, wofiri he oo, wobɛtumi akɔ mu bi. (Asomafoɔ Nnwuma 10:34, 35) Wokɔ wiase baabiara a, wobɛhu sɛ Ahennie no de nteteeɛ rema wɔn a wɔpɛ sɛ wɔnya mu kyɛfa no, enti wo nso wobɛtumi de wo ho ahyɛ mu. Yehowa Adansefoɔ de anigyeɛ bɛkyerɛ wo sɛnea yɛne nkurɔfoɔ sua Bible. Sɛ simma du koraa na wobɛnya ama yɛn nnawɔtwe biara a, yɛne wo bɛsua; yɛrennye wo sika. Adesua no bɛma woahu nneɛma pa a “Onyankopɔn ahennie” de bɛba no ho nsɛm pii. Afei wobɛhu sɛnea Ahennie no bɛtu kɛtɛasehyɛ ne porɔeɛ ase koraa. (Luka 4:43) Yɛsrɛ wo, to nsa frɛ Adansefoɔ a wɔwɔ wo mpɔtam hɔ ma wɔmmra wo nkyɛn anaasɛ kɔ yɛn Wɛbsaet hɔ, jw.org/tw.\nWopɛ sɛ yɛne wo sua Bible a wontua hwee?\n^ nky. 8 Bible ma yɛhu sɛ Yehowa yɛ Onyankopɔn din.\n^ nky. 22 Sɛ wopɛ ho nhwɛsoɔ a, hwɛ asɛm a wɔato din “So Wubetumi Adi Nokware Wɔ Wiase a Aporɔw Yi Mu?” Ɛwɔ October 1, 2012 Ɔwɛn-Aban no mu.\nText Baabi a wubetumi atwe nneɛma akenkan ƆWƐN-ABAN January 2015 | Aban a Kɛtɛasehyɛ ne Porɔeɛ Nnim\nAudio Baabi a wubetumi atwe nneɛma abɔ atie ƆWƐN-ABAN January 2015 | Aban a Kɛtɛasehyɛ ne Porɔeɛ Nnim


Hwɛ video a yɛato din Dɛn Ne Onyankopɔn Ahenni?\nOnyankopɔn Ba no yɛ Ɔhene a ɔfata efisɛ ne yam ye, na ɔyɛ nea ɛteɛ bere nyinaa. (Mateo 11:28-30) Afei nso, ɔwɔ tumi a ɔde bɛboa nnipa efisɛ ɔbɛtena soro na adi asase so hene. Bere a wonyan no fii awufo mu no, ɔforo kɔɔ soro, na ɔkɔtenaa Yehowa nsa nifa so twɛnee. (Hebrifo 10:12, 13) Awiei koraa no, Onyankopɔn maa no tumi ma ofii ase dii hene.—Kenkan Daniel 7:13, 14.


Забур 91 CARS - Nnwom 91 AKCB\n1Nea ɔte Ɔsorosoroni no hintabea no biara\nbɛhome wɔ Otumfo no nwini ase.\n2Mese Awurade se, “Ɔyɛ me guankɔbea ne mʼabandennen,\nme Nyankopɔn a mewɔ no mu ahotoso.”\n3Ampa ara, obegye wo afi firisumfo afiri\nne owuyare mu.\nna ne ntaban ase na wubenya guankɔbea;\nne nokware bɛyɛ wo nkatabo ne wo kyɛm.\n5Worensuro ɔdasu mu ɔsɛe,\nanaa bɛmma a etu awia,\n6anaa owuyare a ɛba sum mu,\nanaa ɔyaredɔm a ɛsɛe ade wɔ owigyinae bere.\nna mpem du atotɔ wo nifa a,\nwo de, ɛremmɛn wo.\n8Wʼaniwa nko ara na wode bɛhwɛ\nna woahu nnebɔneyɛfo asotwe.\n9Sɛ woka se, “Awurade ne me guankɔbea,”\nna wode Ɔsorosoroni no hɔ yɛ wo tenabea a,\n10ɔhaw biara remmunkam wo so,\nna ɔsɛe biara remmɛn wo ntamadan.\n11Efisɛ Onyankopɔn bɛsoma nʼabɔfo abɛbɔ wo ho ban\nna wɔabɛwɛn wo wʼakwan nyinaa mu;\n12wɔde wɔn nsa bɛma wo so,\nna wo nan ampem ɔbo.\n13Wubetiatia gyata ne aprammiri so,\nwobɛnantew gyataforo ne ɔwɔ so.\n14Awurade ka se, “Esiane sɛ ɔdɔ me nti, megye no;\nmɛbɔ ne ho ban, efisɛ ogye me din to mu.\n15Ɔbɛfrɛ me na megye ne so;\nmegye no na mahyɛ no anuonyam.\nna makyerɛ no me nkwagye.”\nAKCB : Nnwom 91


Filipifo 2 NA-TWI - Kristo ahobrɛase - Mo nkwa a mowɔ wɔ - Bible Gateway\nFilipifo 1Filipifo 3\nFilipifo 2 Nkwa Asem (NA-TWI)\n2 Mo nkwa a mowɔ wɔ Kristo mu no hyɛ mo den anaa? Ne dɔ kyekye mo werɛ anaa? Mo ne Honhom no wɔ ayɔnkofa bi anaa? Mowɔ ayamye ne ayamhyehye ma mo ho mo ho anaa? 2 Sɛ ɛte saa de a, ɛnne munnya adwene koro wɔ ɔdɔ ne Honhom ne botae koro mu na m’anigye awie pɛyɛ.\n3 Monnyɛ pɛsɛmenkominya; monnhoahoa mo ho mfa mpɛ anuonyam hunu. Mommrɛ mo ho ase mma mo ho mo ho na mummu mo yɔnkonom nsen mo ankasa mo ho. 4 Mommma obiara nnnwen ne nko ara n’ade ho na mmom, onnwen n’afɛfo nso de ho bi.\n5 Momma mo abrabɔ nyinaa nyɛ sɛ Yesu Kristo de no bi. 6 Ɔno na ɔwɔ Onyankopɔn tebea mu de, nanso wanhyɛ ne ho sɛ ɔne Onyankopɔn bɛyɛ pɛ. 7 Ɔdanee ne tumi kɛse ne n’anuonyam too nkyɛn. Mmom, ofii ne pɛ mu faa akoa tebea de too ne ho so, bae sɛ onipa bɛyɛɛ n’ade sɛ onipa. 8 Ɔbrɛɛ ne ho ase, yɛɛ osetie, de koduu owu mu, asɛnnua ho wu mu mpo.\n9 Eyi nti Onyankopɔn maa ne so kɔɔ beae a ɛkorɔn koraa, maa no din a edi din nyinaa so. 10 Na ɛno nti, sɛ wɔbɔ Yesu din a, ɔsorofo ne asase sofo ne asase asefo nkotodwe nyinaa bɛkotow no. 11 Na tɛkrɛma nyinaa apae mu aka se, Yesu Kristo ne Awurade, de ahyɛ Agya Onyankopɔn anuonyam.\n12 Enti me nnamfo pa, sɛnea na me ne mo te hɔ a na mutie me no, saa ara nso na bere a minni mo nkyɛn mprempren yi, ɛsɛ sɛ mutie me ara nen. Monkɔ so mfa ahopopo ne suro nyɛ adwuma mfa nwie mo nkwagye ho adwumayɛ, 13 efisɛ, Onyankopɔn na ɔma mufi mo pɛ mu di dwuma a ɛsɔ n’ani.\n14 Dwuma biara a mubedi no, munnnwiinwii na munnnye ho akyinnye 15 sɛnea ɛbɛyɛ a wɔnka biribi ntia mo na mobɛyɛ kronn sɛ Onyankopɔn mma pa a wɔte wiase a nkontonpofo ne nnebɔneyɛfo ahyɛ ma tɔ no mu. Ɛsɛ sɛ mohyerɛn wɔ wɔn mu sɛ nsoromma a ɛwɔ soro 16 wɔ nkwa no ho asɛm a moka kyerɛ wɔn no mu. Sɛ moyɛ saa na Kristo Da no mede mo hoahoa me ho a, na ne kwan so ara nen, efisɛ, ɛbɛda no adi sɛ dwuma a mibedii no anyɛ kwa. 17 Ebia na ɛsɛ sɛ wohwie me mogya gu sɛ afɔrebɔde ne ɔsom a efi mo gyidi mu. Sɛ ɛba saa a, ɛbɛyɛ anigyesɛm na me ne mo nyinaa na enya saa ahosɛpɛw no. 18 Saa kwan koro no ara so na ɛsɛ sɛ mo nso mo ani gye na mo ne me nya ahosɛpɛw.\nWɔsoma Timoteo ne Epafrodito\n19 Anidaso a mewɔ Awurade Yesu mu no nti, metumi asoma Timoteo ma waba mo nkyɛn na mo ho nsɛm a mɛte no ahyɛ me nkuran. 20 Ɔno nko ne obi a ɔwɔ ɔtema ma me na mo ho asɛm nso hia no. 21 Mo mu biara pɛ ɔno ara ne yiyedi a Yesu Kristo ho asɛm mfa ne ho. 22 Mo ankasa mudi ho adanse sɛ, wakyerɛ mu a odi; wakyerɛ nso sɛ, ɔne me te sɛ ɔba ne n’agya a wɔaka abom adi Asɛmpa no ho dwuma. 23 Sɛ mihu sɛnea nneɛma rekɔ so ma me a, ɛrenkyɛ biara mɛsoma no wɔ mo nkyɛn. 24 Na Awurade mu anidaso a mewɔ nti, minim sɛ ɛrenkyɛ biara m’ankasa mɛba mo nkyɛn.\n25 M’adwene ho sɛ, mɛsoma yɛn nua Epafrodito a wayɛ adwuma, na wadi me nkyɛn mu ako na wasom mo sɛ somafo de aboa me no wɔ mo nkyɛn. 26 Ne ho pere no sɛ obehu mo nyinaa na ɛhaw no nso sɛ motee ne nka sɛ ɔyare. 27 Ampa ara, na ɔyare a anka ɔreyɛ awu. Nanso Onyankopɔn huu no ne me nso mmɔbɔ, efisɛ, wamma manni awerɛhow.\n28 Me ho peree me yiye sɛ mɛsoma no mo nkyɛn na muhu no a, mo ani asan agye bio na me nso m’awerɛhow to atwa. 29 Momfa ahosɛpɛw nnye no sɛ onua wɔ Awurade mu. Momfa obu ne nidi mma nnipa a wɔte sɛ ɔno nyinaa, 30 efisɛ, ɔde ne nkwa bɔɔ afɔre a ɛnam so maa anka ɔrewu ama Kristo adwuma de aboa me a anka morentumi mmoa saa no.


Korintofo I 9 - Nkwa Asem (NA-TWI) | Biblica\nKorintofo I 9 - Nkwa Asem (NA-TWI)\nKorintofo I 9\n1Menne me ho anaa? Menyɛ ɔsomafo anaa? Minhuu Yesu yɛn Awurade anaa? Na monyɛ me nsa ano adwuma wɔ Awurade mu anaa? 2 Na sɛ afoforo mpo nnye me ntom sɛ ɔsomafo a, mo de, mugye me tom saa. Sɛnea mo ankasa mo abrabɔ te wɔ Awurade mu no di ho adanse sɛ meyɛ ɔsomafo. 3 Sɛ nnipa ka me ho asɛm a, saa kwan yi so na mefa yi me ho ano.\n4 Minni ho kwan sɛ m’adwuma nti, wɔma me aduan di ma me nsu nom anaa? 5 Minni ho kwan sɛ meyɛ nea asomafo a aka no bi, sɛnea Awurade nuanom ne Petro yɛe, na meware okristoni bea de no ka me ho tu m’akwan yi? 6 Anaasɛ Barnaba ne me nko ara na ɛsɛ sɛ yɛyɛ adwuma de bɔ yɛn ho akwahoma? 7 Ɔsraani bɛn na otua ɔno ankasa ne ho aka wɔ bere a odi sraa? Okuafo bɛn na onni n’afuw mu nnɔbae bi? Oguanhwɛfo bɛn na ɔnnom ne nguan a ɔyɛn wɔn no nufusu bi? 8 Ɛnsɛ sɛ miti nhwɛso a ɛwɔ yɛn abrabɔ dedaw no mu efisɛ, Mmara no ka asɛm koro no ara. 9 Yɛkan wɔ Mose Mmara no mu sɛ, “Sɛ wode nantwi retiatia aburow so a, nkyekyere n’ano.” Nantwi ho asɛm na ehia Onyankopɔn anaa? 10 Anaasɛ na asɛm a ɔreka no fa yɛn ho? Nokwarem wɔkyerɛw eyi de maa yɛn. Onipa a ofuntum ne nea otwa aba no nyinaa, ɛsɛ sɛ wɔn nyinaa yɛ wɔn adwuma sɛnea ɛbɛyɛ a wobenya wɔn kyɛfa wɔ wɔn dwumadi no mu.\n11 Yɛadua honhom aba wɔ mo mu na sɛ yenya wiase nnepa fi mo nkyɛn a, ɛdɔɔso dodo anaa? 12 Na sɛ afoforo wɔ tumi sɛ wɔhwɛ eyinom anim fi mo nkyɛn a, yɛn de, yenni tumi a ɛboro saa? Nanso yenni saa tumi yi ho dwuma biara. Mmom, yɛatena ase saa ara sɛnea yɛremfa hintidua biara nto Asɛmpa a ɛfa Kristo ho no.\n13 Munim sɛ wɔn a wɔyɛ adwuma wɔ asɔredan mu no nya wɔn aduan fi asɔredan mu, na wɔn nso a wɔbɔ afɔre wɔ afɔremuka so no nso nya wɔn afɔrebɔde. 14 Saa ara nso na Awurade ahyɛ sɛ, ɛsɛ sɛ wɔn a wɔka Asɛmpa no nya wɔn asetena fi mu.\n15 Nanso menkaa saa asɛde yi ho hwee. Ɛnyɛ sɛ merekyerɛw mprempren sɛ meregye saa asɛde no afa. Ɛnne anka medi kan mawu. Obiara rentumi mfa m’asɛde no nni agoru. 16 Minni tumi sɛ, esiane sɛ meka Asɛmpa no nti, mehoahoa me ho. Mehyɛ mmara ase na meka Asɛmpa no. Na sɛ manka Asɛmpa no a, mehu amane.\n17 Sɛ meyɛ adwuma no sɛnea efi m’ankasa me pɛ mu a, na ɛsɛ sɛ mehwɛ akatua anim. Nanso meyɛ no sɛ m’adwuma, efisɛ, Onyankopɔn na ɔde ato me so. 18 Ɛnne na akatua bɛn na ɛsɛ sɛ minya? Ɛyɛ ahohoahoade sɛ wobɛka Asɛmpa no na wunnye hwee na wummisa asɛde biara nso.\n19 Mede me ho; menyɛ obi akoa. Nanso meyɛ me ho obiara akoa sɛnea mɛsesa akra dodow biara a metumi. 20 Bere a me ne Yudafo te no, meyɛɛ me ho sɛ Yudani sɛnea mɛtwetwe wɔn aba me nkyɛn. M’ankasa nso na menhyɛ Mose Mmara ase nanso metenaa ase sɛnea Mose Mmara di me so sɛnea mɛtwetwe wɔn a wɔhyɛ saa Mmara no ase aba me nkyɛn. 21 Saa ara na mekɔfraa Amanamanmufo no nso meyɛɛ me ho sɛ wɔn pɛ, a ɛne Yudafo mmara bɔ abira, sɛnea metumi matwetwe wɔn aba me nkyɛn. Eyi nkyerɛ sɛ minni Onyankopɔn Mmara so; mehyɛ Kristo Mmara ase.\n22 Wɔn a wɔn gyidi yɛ mmerɛw no, meyɛɛ sɛ wɔn ara sɛnea mɛtwetwe wɔn aba me nkyɛn. Meyɛɛ me ho sɛnea ɛfata biara maa nnipa nyinaa sɛnea metumi mafa ɔkwan biara a ɛbɛyɛ ye so magye wɔn mu bi nkwa.\n23 Asɛmpa no nti na meyɛɛ eyinom nyinaa na manya mu nhyira bi.\n24 Munim sɛ mmirika akansi mu, mmirikatufo no nyinaa tu mmirika no bi, nanso wɔn mu baako pɛ na onya akrade no. Enti tu mmirika no kwan bi so na nya akrade no. 25 Ɔkansifo biara a ɔresiesie ne ho no di mmara so. Ɔyɛ saa sɛnea obenya ahenkyɛw a ɛrenkyɛ nanso yɛn de yi de, ɛbɛkyɛ akosi daapem nyinaa. 26 Ɛno nti na meretu mmirika kɔ m’anim tee akowie no. Ɛno nti na mete sɛ okuturukubɔni a ne kuturuku fom no. 27 Mede akuturuku ahyɛ me honhom den sɛnea ɛbɛyɛ a, sɛ mefrɛ afoforo sɛ wommesi akane no a, wɔrennyi me mfi mu.\nNA-TWI : Korintofo I 9


KENKAN WƆ Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Betsimisaraka (Southern) Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Tswana Turkish Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nASƐM A ƐDA SO | ONYANKOPƆN AKYƐDE A ƐSO BI NNI WUBEGYE ANAA?\nDɛn na ɛma akyɛde bi som bo ma wo paa? Anyɛ yiye koraa no, nneɛma nnan yi ntia: (1) onii a ɔde maa wo, (2) nea enti a ɔde maa wo, (3) ade a ɔde bɔɔ afɔre ansa na ɔde rema wo, ne (4) nea wuhia paa a ɛyɛ maa wo. Sɛ yedwen nneɛma nnan yi ho kɔ akyiri a, ɛbɛma yɛn ani asɔ agyede no paa efisɛ, ɛno ne Onyankopɔn akyɛde a ɛso bi nni.\nONII A ƆDE MAA WO\nAkyɛde bi wɔ hɔ a, ɛyɛ a ɛsom bo ma yɛn, efisɛ efi onipa kɛse bi anaa obi a yebu no paa hɔ. Ebi wɔ hɔ nso a ne bo nyɛ den nso wunni ho agorɔ, efisɛ ebia wo busuani bi a wodɔ no anaa w’adamfo paa na ɔde maa wo. Yɛadi kan aka Russell ne Jordan ho asɛm. Akyɛde a Russell de maa Jordan no, saa ara na na ɛte. Wei fa agyede a Onyankopɔn de mae no ho sɛn?\nNea edi kan, Bible se “Onyankopɔn somaa ne Ba a ɔwoo no koro no baa wiase sɛ yɛmfa ne so nnya nkwa.” (1 Yohane 4:9) Saa asɛm no ma akyɛde yi som bo yiye. Obiara nni hɔ a ɔwɔ tumi sen Onyankopɔn. Hebri dwontofo bi kyerɛwee sɛ: “Wo a wo din de Yehowa no, wo nko ara ne Ɔsorosoroni, asase nyinaa so.” (Dwom 83:18) Onipa kɛse bɛn paa na ɔkyɛn Onyankopɔn a obetumi ama yɛn akyɛde a ɛte saa?\nNea ɛto so mmienu, Onyankopɔn yɛ “yɛn Agya.” (Yesaia 63:16) Adɛn nti na yɛreka saa? Efisɛ ɔno na ɔmaa yɛn nkwa. Afei nso, Onyankopɔn yɛ nea obetumi biara hwɛ yɛn sɛnea agya a ɔdɔ ne mma yɛ no. Tete no, Onyankopɔn de edin Efraim frɛɛ ne nkurɔfo bi, na obisaa sɛ: ‘So Efraim nyɛ ɔba a ɔsom bo ma me, anaa ɔba a mepɛ n’asɛm yiye? Ɛno nti na me nsono mu twitwa me ne ho no. Hu ara na mehu no mmɔbɔ.’ (Yeremia 31:20) Ɛnnɛ nso, wɔn a wɔsom Nyankopɔn no, saa ara na ɔte nka ma wɔn. Ɛnyɛ sɛ ɔno ne ade nyinaa so Tumfoɔ a ɔbɔɔ yɛn kɛkɛ, mmom ɔsan yɛ yɛn Agya ne yɛn Adamfo a odi nokware. Wudwen wei ho a, wunnye nni sɛ akyɛde biara a efi ne hɔ no, ɛsɛ sɛ ɛsom bo paa ma wo?\nNEA ENTI A ƆDE MAE\nAkyɛde bi wɔ hɔ a ɛsom bo ma yɛn paa, efisɛ onipa no dɔ yɛn paa nti na ɔde maa yɛn; obiara anhyɛ no. Sɛ obi yi ne yam kyɛ ade a, ɛyɛ a ɔnhwɛ kwan sɛ onipa no bɛyɛ biribi atua ka.\nƆdɔ nti na Onyankopɔn de ne Ba no maa yɛn. Bible ka sɛ: “Eyi mu na woyii Onyankopɔn dɔ adi wɔ yɛn ho, efisɛ Onyankopɔn somaa ne Ba a ɔwoo no koro.” Ɔbɛyɛɛ dɛn? ‘Sɛnea yɛbɛfa ne so anya nkwa.’ (1 Yohane 4:9) Ná ɛyɛ nhyɛ sɛ Onyankopɔn yɛ saa anaa? Dabida! “Kristo Yesu agyede no,” ɛyɛ Onyankopɔn ‘adom’ ara kwa!—Romafo 3:24.\nAdɛn nti na Onyankopɔn akyɛde yi yɛ ‘adom’ ara kwa? Bible kyerɛ mu sɛ: “Onyankopɔn yi ne dɔ a ɔdɔ yɛn no kyerɛ, efisɛ yɛda so yɛ nnebɔneyɛfo no, Kristo wu maa yɛn.” (Romafo 5:8) Anka nnipa nni boafo biara, efisɛ yɛyɛ abɔnefo, na yɛtɔ sin. Nanso ɔdɔ amapa na ɛkaa Onyankopɔn ma ɔboaa yɛn. Yɛmfata saa ɔdɔ yi, na yentumi ntua ho ka nso. Akyɛde yi kyerɛ sɛ Onyankopɔn dɔ yɛn paa. Obiara nkyerɛɛ saa dɔ yi bi da!\nADE A ƆDE BƆƆ AFƆRE\nAkyɛde bi wɔ hɔ a ɛsom bo paa, efisɛ wuhu sɛ nipa no de biribi kɛse abɔ afɔre. Sɛ obi yi ne komam de biribi a ɛsom bo paa ma no kyɛ yɛn a, ɛyɛ a yenni saa akyɛde no ho agorɔ koraa esiane nea ɔde abɔ afɔre nti.\nOnyankopɔn de “ne Ba a ɔwoo no koro no mae.” (Yohane 3:16) Ɔdɔ ne Ba yi sen obiara, nanso ɔde no maa yɛn. Onyankopɔn de mfe mpempem pii na ɛbɔɔ ɔsoro ne asase. Saa bere no nyinaa na Yesu ka ne ho, na ɔbɛyɛɛ ‘obi a ɔpɛ n’asɛm yiye.’ (Mmebusɛm 8:30) Yesu yɛ Onyankopɔn “Ba a ɔdɔ no” ne “Onyankopɔn a wonhu no no suban.” (Kolosefo 1:13-15) Wohwɛ ɔsoro ne asase so a, nnipa mmienu biara nni hɔ a wɔbɛn wɔn ho te sɛ Onyankopɔn ne Yesu.\nWei nyinaa akyi, Onyankopɔn amfa “n’ankasa ne Ba mpo” ankame yɛn. (Romafo 8:32) Ade a ɛda Yehowa koma so paa na ɔde maa yɛn. Ɔmmaa yɛn akyɛde biara a wahwere biribi saa da!\nNEA WUHIA PAA A ƐYƐ MAA WO\nAkyɛde bi wɔ hɔ a, ɛsom bo ma wo paa efisɛ na wuhia ankasa! Ebia amma ntɛm a nneɛma bɛsɛe. Fa no sɛ wowɔ owuyare bi, nanso wunni sika a wode bɛsa wo ho yare. Sɛ obi fi ne komam tua yare no ho ka nyinaa ma wo a, w’ani rensɔ? Ade kɛse a wayɛ ama wo no, wohwɛ a wo werɛ betumi afi?\n“Sɛnea obiara rewu wɔ Adam mu no, saa ara na wɔbɛma obiara anya nkwa wɔ Kristo mu.” (1 Korintofo 15:22) Esiane sɛ yɛyɛ Adam asefo nti, yɛn nyinaa “rewu.” Yare ne owu reteetee yɛn, nanso yɛn mu biara ntumi nyɛ ho hwee. Biribiara nni hɔ a yɛn ankasa betumi ayɛ ama yɛadi bem Onyankopɔn anim anaa yɛne ne ntam ayɛ kama. Yɛyɛ nnipa a yɛnsɛ hwee, enti yɛrentumi nnye yɛn ho mpo na kampɛsɛ yɛagye obi “nkwa.” Bible ka sɛ: “Wɔn mu biara ntumi nnye onua, na ɔrentumi mma Onyankopɔn mpatade mfa nnye no; . . . wɔrentumi ntua da.” (Dwom 49:7, 8) Yehia mmoa paa, efisɛ yɛrentumi ntua saa agyede no. Ɛnyɛ agyede no a, anka yɛn asɛm yɛ mmɔbɔ.\nYɛn nso, ɛte sɛ nea yɛyare na yentumi ntua ho ka. Nanso Yehowa dɔ yɛn paa, enti wayi ne yam atua yare no ho ka de agye yɛn nkwa. Ɔnam Yesu so bɛma “obiara anya nkwa.” Ɔkwan bɛn so na agyede no tumi yɛ saa adwuma no? “Ne Ba Yesu mogya hohoro yɛn ho fi bɔne nyinaa ho.” Ampa, sɛ yenya gyidi wɔ Yesu mogya no mu a, ɛbɛma wɔde yɛn bɔne akyɛ yɛn, na yɛanya daa nkwa. (1 Yohane 1:7; 5:13) Yɛn adɔfo a wɔawuwu no nso, dɛn na agyede no bɛyɛ ama wɔn? “Sɛnea ɛnam onipa so na owu bae no, saa ara na ɛnam onipa [Yesu] so na owusɔre nso bae.”—1 Korintofo 15:21. *\nOnyankopɔn de Yesu abɔ afɔre ama yɛn. Agyede baako pɛ no atumi agye yɛn afi bɔne ne owu mu. Obiara nni hɔ a ɔso sen Onyankopɔn a watumi akyɛ ade saa da. Saa ara nso na obiara nni hɔ a watumi ayi saa ɔdɔ no bi adi. Ade kɛse a Yehowa Nyankopɔn hweree no, obiara nni hɔ a watumi de biribi saa abɔ afɔre da. Afei nea yehia ara na agyede no atumi ayɛ no. Akyɛde biara ne no nsɛ.\n^ nky. 19 Onyankopɔn abɔ ne tirim sɛ obenyan awufo. Sɛ wopɛ wei ho nsɛm pii a, hwɛ saa nhoma yi, Dɛn na Yebetumi Asua Afi Bible Mu? ti 7. Yehowa Adansefo na wotintimii. Ɛsan wɔ Intanɛt so wɔ www.jw.org/tw.\nBible ka sɛ ‘Nyankopɔn ne dɔ’ a, ɛkyerɛ sɛn?\nText Baabi a wubetumi atwe nneɛma akenkan ƆWƐN-ABAN No. 2 2017 | Onyankopɔn Akyɛde a Ɛso Bi Nni, Wubegye Anaa?\nAudio Baabi a wubetumi atwe nneɛma abɔ atie ƆWƐN-ABAN No. 2 2017 | Onyankopɔn Akyɛde a Ɛso Bi Nni, Wubegye Anaa?


Hesekiel 21 | Intanɛt So Bible| Wiase Foforɔ Nkyerɛaseɛ\n21 Yehowa ka kyerɛɛ me bio sɛ: 2 “Onipa ba, fa w’ani kyerɛ Yerusalem na woro+ nsɛm gu kronkronbea hɔ,+ na hyɛ nkɔm tia Israel asase.+ 3 Ka kyerɛ Israel asase sɛ, ‘Nea Yehowa aka ni: “Hwɛ, me ne wo anya asɛm,+ na mɛtwe me nkrante afi ne boha mu+ atwa ɔtreneeni ne ɔbɔnefo afi asase no so.+ 4 Enti me nkrante befi ne boha mu aba ɔhonam nyinaa so, fi anafo kosi atifi,+ na metwa ɔtreneeni ne ɔbɔnefo afi asase no so. 5 Na ɔhonam nyinaa behu sɛ me Yehowa na matwe me nkrante afi ne boha mu.+ Ɛrensan nkɔ n’akyi bio.”’+ 6 “Onipa ba, fa ahopopo*+ si apini. Fa awerɛhow si apini wɔ wɔn anim.+ 7 Sɛ wobisa wo sɛ, ‘Dɛn nti na woresi apini?’ a,+ ka kyerɛ wɔn sɛ, ‘Amanneɛbɔ bi ntia.’+ Na ɛbɛba mu,+ na koma nyinaa bɛnan+ na nsa nyinaa adwudwo na honhom nyinaa abotow na nkotodwe nyinaa aporow nsu.*+ ‘Hwɛ, ɛbɛba mu ɔkwan biara so,’+ Awurade Tumfoɔ Yehowa asɛm ni.” 8 Na Yehowa san ka kyerɛɛ me sɛ: 9 “Onipa ba, hyɛ nkɔm na ka sɛ, ‘Nea Yehowa aka ni: “Ka sɛ, ‘Nkrante, nkrante!+ Wɔasew ano,+ na wɔatwiw ho. 10 Wɔasew ano sɛ enkum; wɔatwiw ho ma etwa nyinamnyinam.’”’”+ “Yenni ahurusi anaa?”+ “‘Ɛbɛpo m’ankasa me ba+ ahempoma,+ sɛnea ɛpo dua biara anaa?+ 11 “‘Wɔde ama sɛ wontwiw ho, sɛnea wɔde nsa bekura mu. Wɔasew nkrante no ano, wɔatwiw ho sɛ wɔde bɛhyɛ okumfo nsam.+ 12 “‘Onipa ba, su na twa adwo,+ efisɛ nkrante aba me man so;+ aba Israel abirɛmpɔn+ nyinaa so. Wɔde wɔne me man ama nkrante.+ Enti bɔ wo srɛ ho.+ 13 Wɔasɔ ahwɛ,+ na sɛ ɛpo ahempoma+ no a, dɛn na ebesi? Ɛrenkɔ so ntena hɔ,’+ Awurade Tumfoɔ Yehowa asɛm ni. 14 “Onipa ba, hyɛ nkɔm na bɔ wo nsam,+ na ka ‘Nkrante!’ mprɛnsa.+ Ɛyɛ awufo nkrante. Ɛyɛ otitiriw a wawu nkrante, na edi wɔn so kyinhyia.+ 15 Nea ɛbɛyɛ na koma anan+ na wɔn a wɔbɛka wɔn agu wɔn apon nyinaa ano+ adɔɔso no, mede nkrante bɛdwerɛw wɔn. Hwɛ, ɛho retwa yerɛwyerɛw, na wɔatwiw ho sɛ enkum!+ 16 Ma w’ano nyɛ nnam;+ kɔ nifa! Gyina w’afã; kɔ benkum! Baabiara a wɔde w’ani bɛkyerɛ biara! 17 Na mɛbɔ me nsam+ na m’abufuw+ ano abrɛ ase.+ Me Yehowa na maka.” 18 Na Yehowa ka kyerɛɛ me bio sɛ: 19 “Onipa ba, yɛ akwan abien ma Babilon hene nkrante mfa so mmra.+ Ma abien no nyinaa mfi asase biako so, na yɛ akyerɛkyerɛkwan;+ yɛ wɔ kurow no nkwanta so. 20 Siesie ɔkwan ma nkrante no nkɔ Ammonfo kurow Raba+ mu, na biako nkɔ Yuda, Yerusalem kurow a ɛyɛ den no mu.+ 21 Babilon hene gyina nkwanta no so, akwan abien no nkwanta so, rekɔ abisa.+ Wawosow agyan no. Ɔnam terafim ahoni+ so abisa; wahwɛ berɛbo mu. 22 Na nea adebisa no ma ohui wɔ ne nsa nifa mu ne Yerusalem, sɛ ɔnhyehyɛ mfiri a wɔde dwiriw afasu,+ na ɔnka okum ho asɛm, ɔnhyɛn ɔko torobɛnto,+ ɔmfa mfiri nnwiriw kurow no apon ngu, onsi pempe ntwa ho nhyia, na ɔnto akoban.+ 23 Na ɛyɛɛ wɔn ani so sɛ nkɔntoro+—wɔn a wɔaka ntam no.+ Ɔbɛkae wɔn bɔne+ na wakyere wɔn.+ 24 “Enti nea Awurade Tumfoɔ Yehowa aka ni, ‘Esiane sɛ moama wɔakae mo amumɔyɛ na mo mmarato ho ada hɔ ama wɔahu mo bɔne wɔ biribiara mu nti, esiane sɛ wɔkae mo nti,+ wɔde nsa bɛkyere mo.’+ 25 “Israel obirɛmpɔn+ omumɔyɛfo+ a woapira opirabɔne a wo da adu, amumɔyɛ bere a etwa to mu,+ 26 nea Awurade Tumfoɔ Yehowa aka ni, ‘Yi abotiten no na tu ahemmotiri no.+ Ɛrenyɛ sɛnea ɛte no bio.+ Nea abrɛ ase no, ma so;+ na nea ɛwɔ soro no, brɛ no ase.+ 27 Ɔsɛe, ɔsɛe, ɔsɛe na mɛma aba.+ Na eyi nso renyɛ obiara dea kosi sɛ nea ɛyɛ ne dea no bɛba,+ na mede bɛma no.’+ 28 “Onipa ba, hyɛ nkɔm na ka sɛ, ‘Nea Awurade Tumfoɔ Yehowa aka afa Ammonfo ne ahohora a wɔde aba ho ni.’ Ka sɛ, ‘Nkrante, wɔatwe nkrante a wɔde bekum, na wɔatwiw ho sɛ enni nam na ɛho ntwa yerɛwyerɛw.+ 29 Na wɔka anisoadehu a ɛnyɛ nokware hyɛ nkɔntoro+ kyerɛ wo, sɛnea wɔde wo bɛto abɔnefo a wɔawuwu kɔn ho, amumɔyɛfo a wɔn da adu wɔ amumɔyɛ bere a etwa to mu.+ 30 San fa hyɛ ne boha mu. Faako a wɔbɔɔ wo, asase a wɔwoo wo so+ no so na mebu wo atɛn. 31 Mehwie m’abufuw agu wo so. Na mefita m’anibere gya mu wɔ wo so,+ na mede wo bɛhyɛ nnipa a wonni adwene a wɔde adesɛe ayɛ wɔn adwuma nsa.+ 32 Wɔde wo bɛsɔ gya,+ na wo mogya bɛtene afa asase no so, na wɔrenkae wo bio. Me Yehowa na maka.’”+\n^ Nea ɛkyerɛ ankasa ne “sisi a ɛpopo.”\n^ Kyerɛ sɛ, ehu nti wɔbɛdwensɔdwensɔ wɔn ho.